qundao/data-zh-poetry huggingface dataset:
念奴娇
作者：秦云
朝代：清
体裁：词

试灯时节，记人来、传说西湖春好。中有箫鸾天上偶，一样絮才花貌。选字哦花，抽钗刻烛，对影红双笑。易安而后，江东无此才调。可奈碧海人归，红尘梦醒，春谢桃花早。零落琅玕三两纸，旧日伤心词稿。彩笔螺乾，玉牌燕瘦，残月纱橱晓。知伊潘鬓，新来吹白多少。
齐天乐·题王啸篁明府《小竹里馆图》
作者：秦云
朝代：清

三间临水低低屋，柴扉正当溪口。聚影捎窗，团云互石，百尺清泉飞溜。烟凝雾皱。把六扇文纱，青蓝染透。画帜疏棂，此中知道有人否。三竿两竿风折，乱云寒不扫，苔点浓绣。做不成烟，散还作雨，凉得夕阳都瘦。牵萝未就。谁忆到天寒，有人罗袖。斜立西风，打帘黄叶厚。
游禹门寺观瀑
作者：秦仁
朝代：清

好峰藏古寺，飞瀑下晴川。万籁此俱寂，千寻独自悬。殷雷松径里，转石禹门前。不是忘机客，相看亦冷然。
生日潼关述怀
作者：秦仁
朝代：清

落拓生涯类转蓬，漫携书剑过关中。惊心马齿频加长，回首龙山孰与同。萱草倚庭应计日，萍花沾水亦随风。敞裘针线高堂梦，霜冷吴天有断鸿。
湖上
作者：秦仁溥
朝代：清

冥色如烟村，残云带寒雨。芦荻风萧萧，渔人隔烟语。
澄江晓发
作者：秦仁溥
朝代：清

江城看曙色，江上放归舟。云出千山活，蝉鸣两岸幽。冷风疏柳港，残月落花洲。笑我忘机久，惊飞两白鸥。
古田夜泊
作者：秦休
朝代：清

溪头黄蘖树，飒飒海风吹。日落归心定，秋深病叶知。虫声无断续，客梦有惊疑。两桨榕城路，看山未展眉。
次韵答陈邺仙
作者：秦兰佩
朝代：清

莲门小隐结篱屏，人间风波我独经。骨肉半残霜后叶，交知渐散晓来星。有怀栖息同乌鹊，无计飞鸣异鹡令。回首廿年春梦里，不堪踪迹诉君听。
御街行·寄朱夫人
作者：秦兰生
朝代：清

挂帆别我青门去。那识离情苦。佩环隔了万重山，夜梦也教常阻。登楼望处。雁行吹断，愁见江头树。倚阑便欲通鱼素。下笔难成句。蜺旌龙节望重来，携手花阴同步。风晨月夕，万千心事，留待灯窗诉。
三月十八日引疾南旋率成四律留别在滇诸同好·其一
作者：秦凤梁
朝代：清
体裁：七言律诗

荣枯出处总难同，梦幻都归一笑空。不尽蛮烟兼瘴雨，相看社燕换秋鸿。十年听鼓催头白，一路看花照眼红。敢步休官洛社去，香山居士又坡翁。
三月十八日引疾南旋率成四律留别在滇诸同好·其三
作者：秦凤梁
朝代：清
体裁：七言律诗

始衰五十有余龄，曾见悬弧岁在丁。前辈风流嗤守黑，少年云路快登青。感怀旧雨连今雨，回首长亭又短亭。他日山林话廊庙，尽看黄色起天庭。
三月十八日引疾南旋率成四律留别在滇诸同好·其二
作者：秦凤梁
朝代：清
体裁：七言律诗

维摩问疾也堪怜，二月春风不耐眠。剧药已炊寒食后，挂冠却在浣花前。名场味淡抽身好，故国春深别绪牵。乞得新诗相送我，莫教万里放空船。
三月十八日引疾南旋率成四律留别在滇诸同好·其四
作者：秦凤梁
朝代：清
体裁：七言律诗

忆昨铜章笑滥竽，折腰五斗为饥驱。囊空依旧如前日，宦后偏教忆故吾。洱海苍山长此别，清风明月不须沽。归来莫管谋生拙，且看黄花倒一壶。
六十自寿诗八首·其一
作者：秦凤梁
朝代：清
体裁：五言律诗

苍洱归来客，星霜又七更。六旬看白发，万里负苍生。松菊情何极，夔龙梦未成。五湖春水长，好与鹭鸥盟。
六十自寿诗八首·其七
作者：秦凤梁
朝代：清
体裁：五言律诗

眷怀二三子，衮衮上京师。相见复相别，凭君一问之。文章千古事，感慨五华诗。或忆孤眠鹤，梁溪寄我词。
六十自寿诗八首·其三
作者：秦凤梁
朝代：清
体裁：五言律诗

兀坐荒斋里，柴扉剥啄谁。史翻秦汉册，帖写晋唐碑。敢作千秋想，还求一字师。孤吟孰与和，况乃不工诗。
六十自寿诗八首·其二
作者：秦凤梁
朝代：清
体裁：五言律诗

解组感而今，前贤惜寸阴。头颅竟如许，岁月又相侵。漫夺渔樵席，能齐得丧心。萧然谢尘滓，数载愧鸣琴。
六十自寿诗八首·其五
作者：秦凤梁
朝代：清
体裁：五言律诗

有客饶幽兴，同登第几峰。每携小团月，一览六朝松。凤谷还如昔，鸿才不再逢。风流三百载，十老溯遗踪。
六十自寿诗八首·其八
作者：秦凤梁
朝代：清
体裁：五言律诗

身世两无补，称觞自觉非。病妻常服药，弱女未旋归。老去风怀减，愁深酒力微。谁家动春酌，且待蟹初肥。
六十自寿诗八首·其六
作者：秦凤梁
朝代：清
体裁：五言律诗

知己不易得，况当大雅衰。凋零伤老辈，寂寞又何之。竹外雪初压，红梅放几枝。聊沽桑落酒，花下一尊移。
六十自寿诗八首·其四
作者：秦凤梁
朝代：清
体裁：五言律诗

静极不知腊，楞严证上乘。世真凉似水，我已澹于僧。饭煮红莲熟，茶煎绿雪澄。年来听说法，长傍佛龛灯。
写意
作者：秦勇均
朝代：清
体裁：七言律诗

暂却尘氛昼掩庐，日长莫使寸阴虚。学为有用关民物，分欲无亏在史书。励节最嫌臣素饱，扪心多愧士怀居。拜飏殿陛从兹始，律己何堪一念疏。
姑苏九日
作者：秦勇均
朝代：清
体裁：七言律诗

频年佳节寄天涯，此日登高倍客思。椒岭故人遥望处，吴关同侣送行时。离家百里添新梦，好景三秋续旧诗。冷落西风豫章去，残书千卷读相随。
己未传胪恭纪二首·其一
作者：秦勇均
朝代：清
体裁：七言律诗

左掖栘门侍直晨，书生曾预掌丝纶。迥翔秘阁栖鸾旧，蹀躞天街策马新。咏罢霓裳同载舞，赐来绫饼杂多珍。紫薇花下情何限，又沐瀛洲浩荡春。
己未传胪恭纪二首·其二
作者：秦勇均
朝代：清
体裁：七言律诗

欣奉慈闱帝里居，鸾章昨岁拜恩初。趋朝训勉勤王事，退食丁宣读父书。此日归来真舞彩，当年远别几牵裾。承欢岂易邀君宠，倍切葵心向玉除。
新正初三日上遵化文星阁出南城游龙山寺归途见口外人来遵贸易即景吟成一律
作者：秦勇均
朝代：清
体裁：五言律诗

圣化通殊俗，商廛会远方。四围车作堵，白物毳为囊。言语翻重译，饔飧尚故乡。文明瞻上国，新制好冠裳。
泊舟晚眺
作者：秦勇均
朝代：清
体裁：七言律诗

夕阳帆影送归禽，收拾西风傍暮砧。茅屋背山临野渡，晚钟隔岸出疏林。花梢轻折余芬远，石径斜穿古洞深。遥指渔舟歌起处，知音愧我亦狂吟。
辛未年蜀肆春联
作者：秦商某
朝代：清
体裁：联

辛苦半生游蜀地；未知何日返秦川。
永平城外远眺
作者：秦国楠
朝代：清
体裁：五言律诗

碣石镇畿东，群山绕碧空。天垂溟渤外，地控蓟辽中。马怯危崖路，鹰呼大漠风。道旁残石卧，射虎忆前雄。
玉山道中
作者：秦国楠
朝代：清
体裁：七言绝句

蒲牢夜半响林间，催起征人出故关。细雨骑驴松炬火，照驮残梦过青山。
白莲
作者：秦国楠
朝代：清
体裁：七言律诗

扁舟遥指白云乡，水气澄鲜梦亦凉。万顷月明初下露，一溪风定但闻香。禅心谁解参真谛，国色从来爱淡妆。莫唱江南采莲曲，碧天何处寄琼芳。
野田黄雀行
作者：秦国楠
朝代：清
体裁：古风

野田禾黍熟，黄雀成群飞。群飞向人狎，嗷嗷如道饥。田父顾矜恻，不遣儿童麾。岂不爱稻粱，所伤物命危。微禽感此意，辍食闻歔欷。不见禹田里，百鸟勤春籽。于人倘无补，饮啄嗟何为。逝将别汝去，行见金环归。
彰化八景
作者：秦士望
朝代：清

不比寻常水一隈，柴门爱逐海波开。船撑白昼几行去，灯闹黄昏乱点来。遥吐珠光浮岛屿，久腾星火照莓苔。两般佳趣疑相似，共卧渔蓑弄酒杯。
彰化八景
作者：秦士望
朝代：清

如眉似月水波平，傍水逢秋月色明。影坠澄潭蟾不老，香飘仙桂兔长生。地偏良夜多鸥宿，天远长空少雁鸣。扑面红尘聊借鉴，双眸万里一心清。
彰化八景
作者：秦士望
朝代：清

山城竹郭雨霏霏，郭外青山湿翠微。冷雾埋林藏半线，浓烟扑地锁重扉。燕穿深巷频频语，鹭下寒塘缓缓飞。白发番黎寻乐计，披蓑学坐钓鱼矶。
彰化八景
作者：秦士望
朝代：清

山高树老与云齐，一径斜穿步欲迷。人迹贪随岩鹿隐，歌声喜和野禽啼。悠扬入谷音偏远，缭绕因风韵不低。刈得荆薪偿酒债，归来半在日沉西。
彰化八景
作者：秦士望
朝代：清

海滨世界洗洪荒，瓦缝参差映夕阳。羁客远投冠盖里，落霞低衬水云乡。渔舟鼓浪醒诗眼，牧笛眠风破酒肠。返照山城烟树晚，画图指认色苍茫。
彰化八景
作者：秦士望
朝代：清

牛触高峰两壁攒，虎溪中出水流寒。每逢三月添霪雨，定遣重山走汎湍。怒撼奔雷声浩浩，猛归沧海势漫漫。行人过此常惊胆，黯淡如何又一滩。
彰化八景
作者：秦士望
朝代：清

缥缈孤亭荡碧天，游人得到俨登仙。举头万里晴光彻，笑指千岩秀色悬。云去云来风片片，鸟飞鸟落水田田。纵观沧海尘寰远，一点征帆一点烟。
彰化八景
作者：秦士望
朝代：清

草昧谁开大海东，高烧烈火有神功。赤霞晓映扶桑日，丹嶂晴驱擘柳风。焰射鸡笼遥可接，光衔鹭岛远为烘。凌晨景物欣何似，万丈芙蓉照眼红。
京邸书怀二首·其一
作者：秦大光
朝代：清
体裁：七言律诗

飙馆秋声落叶中，心旌镇日讶书空。名成漫想龙华会，数定才知蝎守宫。蜗舍草荒三径绿，马蹄尘飏六街红。入时深浅凭谁问，多买胭脂总未工。
京邸书怀二首·其二
作者：秦大光
朝代：清
体裁：七言律诗

五陵裘马少年场，迟暮兰荃独自伤。齑臼有辞惭幼妇，爨材无命遇中郎。风林乌鹊飞三匝，水国蒹葭溯一方。嘹呖秋霞数行雁，家山辜负旧萸囊。
不寐
作者：秦大受
朝代：清
体裁：五言律诗

寂寞掩春华，浓阴暗柳衙。不眠惟听雨，小病即思家。暮柝寒声动，孤灯旅影斜。知心能有几，离恨满天涯。
春暮
作者：秦大受
朝代：清
体裁：七言律诗

年来事事与心违，春又将归我未归。微雨侵帘人独坐，落花依草蝶双飞。解空般若应知在，垂老浮生已悟非。九十佳时能几日，海棠昨夜已红稀。
朝云墓二首·其一
作者：秦大受
朝代：清
体裁：七言绝句

清华玉局旧名流，既徙英州又惠州。可惜文章能贾祸，累他香骨葬蛮邱。
朝云墓二首·其二
作者：秦大受
朝代：清
体裁：七言绝句

小墓苍凉傍寺门，依稀青冢对黄昏。芳魂倘忆南柯子，我是秦邮淮海孙。
东山楼联
作者：秦大士
朝代：清
体裁：联

辛勤有此庐，抽身归矣，喜鸟啼花笑，三径常开，好领取竹簟清风，茅檐暖日；萧闲无个事，闭户恬然，对茶熟香温，一编独抱，最难忘别来旧雨，经过名山。
关帝庙联
作者：秦大士
朝代：清
体裁：联

三教尽皈依，正直聪明，心似日悬天上；九州隆享祀，英灵昭格，神如水在地中。
秦淮
作者：秦大士
朝代：清
体裁：七言绝句

金粉飘零野草新，女墙日夜枕寒津。兴亡莫漫悲前事，淮水而今尚姓秦。
春日田家二首·其一
作者：秦大雯
朝代：清
体裁：古风

陌上雨如丝，鸠唤前溪曲。风桃破小红，烟柳漾新绿。妇子榼饷来，剪韭晨炊熟。顿忘耕耨劳，含哺更鼓腹。
春日田家二首·其二
作者：秦大雯
朝代：清
体裁：古风

风吹桑柘村，香出茨菇水。遥见荷锄儿，抱犊斜阳里。布谷时一鸣，声声促耘耔。隔巷沽酒旗，飘向烟中起。
蒲剑
作者：秦大雯
朝代：清
体裁：七言律诗

离离绿满白蘋洲，幻作青锋鬼魅愁。水上电飞疑启匣，风前霜冷欲横秋。岂容弱植同萧艾，应有奇光射斗牛。会值风尘四方息，未妨草木当吴钩。
太湖口远眺四首
作者：秦孝维
朝代：清

树接苏秦庙，湖吞项羽祠。野人偏解道，范蠡载西施。笠泽一飞鸟，千帆接素秋。暮烟沉夕丽，知是百花洲。信有神工凿，独山开禹门。也知应有户，谁识奠乾坤。鼋头排巨浪，鹿顶倚孤松。七十二峰外，添余又一峰。
太湖口远眺四首·其一
作者：秦孝维
朝代：清

树接苏秦庙，湖吞项羽祠。野人偏解道，范蠡载西施。
太湖口远眺四首·其三
作者：秦孝维
朝代：清

信有神工凿，独山开禹门。也知应有户，谁识奠乾坤。
太湖口远眺四首·其二
作者：秦孝维
朝代：清

笠泽一飞鸟，千帆接素秋。暮烟沉夕丽，知是百花洲。
太湖口远眺四首·其四
作者：秦孝维
朝代：清

鼋头排巨浪，鹿顶倚孤松。七十二峰外，添余又一峰。
湖上
作者：秦宏铸
朝代：清

轻风软日钱塘路，抛得闲身入画图。山解撩人花解语，恨无千眼看西湖。
秋日闲居
作者：秦宏铸
朝代：清
体裁：七言律诗

东舍西邻尽筑场，一林乌桕半含霜。床前月色白添冷，厨下炊烟青带香。酒是压茅犹未熟，羹名糁玉喜初尝。白衣久寂王宏使，松菊由他三径荒。
自题小影
作者：秦宏铸
朝代：清
体裁：七言绝句

郊岛秋深倍泬寥，微云山下旧渔樵。平生雅爱陶元亮，只耸吟肩怕折腰。
钱王表忠观祠
作者：秦宏铸
朝代：清

湖上荒祠聚若麻，表忠生拜五王家。英雄千古风流话，陌上于今满地花。
五妃墓
作者：秦定国
朝代：清

天兵鼓棹逼江滨，祇把丹心质鬼神。君发数茎犹自惜，妾身敢作未亡人。海表观风题墓道，阳秋有笔墨痕新。祇缘千古纲常系，岂独伤心吊五人。
五妃墓·其一
作者：秦定国
朝代：清

天兵鼓棹逼江滨，祇把丹心质鬼神。君发数茎犹自惜，妾身敢作未亡人。
五妃墓·其二
作者：秦定国
朝代：清

海表观风题墓道，阳秋有笔墨痕新。祇缘千古纲常系，岂独伤心吊五人。
三和唐人惠山诗三首
作者：秦宝寅
朝代：清

金商变气候，层峦自苍苍。孤烟出林表，藤萝罥虚堂。入门钟磐发，鸟并浮云翔。落日照秋潭，水净生微光。徙倚不知晚，山花递幽香。肃穆古祠深，仰止讵能忘。秋云渺无尽，秋山澹娱人。楼台纷绮构，忽焉成故新。清泉与白石，曾无叹辎磷。所以栖遁士，怀贞避嚣尘。空明入远眺，湖水连青旻。愿言撰良辰，荒涂更谁邻。晚色向人静，云房荫清樾。岂无人境喧，虑澹尘事绝。长廊僧语响，落叶台径灭。寒泉生夜风，高天迥秋月。居人意弥惬，游子忘明发。缅想区中缘，千古同一辙。
三和唐人惠山诗三首·其一
作者：秦宝寅
朝代：清

金商变气候，层峦自苍苍。孤烟出林表，藤萝罥虚堂。入门钟磐发，鸟并浮云翔。落日照秋潭，水净生微光。徙倚不知晚，山花递幽香。肃穆古祠深，仰止讵能忘。
三和唐人惠山诗三首·其一
作者：秦宝寅
朝代：清
体裁：古风

金商变气候，层峦自苍苍。孤烟出林表，藤萝罥虚堂。入门钟磬发，鸟并浮云翔。落日照秋潭，水净生微光。徙倚不知晚，山花递幽香。肃穆古祠深，仰止讵能忘。
三和唐人惠山诗三首·其三
作者：秦宝寅
朝代：清

晚色向人静，云房荫清樾。岂无人境喧，虑澹尘事绝。长廊僧语响，落叶台径灭。寒泉生夜风，高天迥秋月。居人意弥惬，游子忘明发。缅想区中缘，千古同一辙。
三和唐人惠山诗三首·其二
作者：秦宝寅
朝代：清

秋云渺无尽，秋山澹娱人。楼台纷绮构，忽焉成故新。清泉与白石，曾无叹辎磷。所以栖遁士，怀贞避嚣尘。空明入远眺，湖水连青旻。愿言撰良辰，荒涂更谁邻。
千秋岁·寿王丹麓五十
作者：秦宝寅
朝代：清
体裁：词

时移物换，春色今过半。天未老，情难变。壶中风月好，镜里韶光贱。还读易，韦编已破书千卷。修禊归来晏。帽压飞花乱。堪一笑，毋多叹。肯将轩冕志，改却烟霞愿。俄顷事，等闲看得都如幻。
千秋岁·寿王丹麓五十
作者：秦宝寅
朝代：清

时移物换，春色今过半。天未老，情难变。壶中风月好，镜里韶光贱。还读易，韦编已破书千卷。修褉归来晏。帽压飞花乱。堪一笑，毋多叹。肯将轩冕志，改却烟霞愿。俄顷事，等闲看得都如幻。
复竹茶炉和顾梁汾
作者：秦宝寅
朝代：清

高闲清制尚依然，试茗萧斋一榻边。秋水涧深朝听雨，落花风过午生烟。缥囊珍重三千首，僧院销沈二百年。不是彦先能好事，几回遣韵委流泉。
报恩道院
作者：秦宝寅
朝代：清

市氛吹不到，庭树接春城。流水门前绿，远峰楼外晴。有时钟磬响，终日步虚声。何必堠山上，遥听子晋笙。
春申涧
作者：秦宝寅
朝代：清

春申遗庙碧山隈，胜迹犹传绝壑开。不就纵横虚相业，尚余疏凿见雄才。寒泉影入崖边断，急雨声从树杪来。三户无人陵谷变，楚王宫殿亦蒿莱。
风流子·和留仙
作者：秦宝寅
朝代：清

当年人隐约，桃花路、青鸟信悠悠。想敲断玉钗，丁香缄恨，渡来银汉，豆蔻含愁。如今见、华灯催按曲，斜日看梳头。著意矜持，低鬟轻笑，自然风度，无语凝眸。泰娘桥下路，归时应、不忘曲院重楼。更记酒阑调瑟，烛暗藏钩。怕横塘梦断，锦书难托，山香舞罢，翠钿谁收。待到梅花如雪，一半春休。
小石洞
作者：秦宝玑
朝代：清

云扃终古闭，草色绿岩腰。鸣鸟不知处，游蜂如见招。洞天晴亦雨，花气午犹潮。小坐无僧话，茶香破寂寥。
过桃花坞
作者：秦宝玑
朝代：清

江湖放浪信全真，恸哭唐衢不可论。一坞桃花又零落，晓风孤棹过齐门。
哭弟
作者：秦寅
朝代：清
体裁：七言律诗

形影相依四十年，一朝分手泪潸然。曾无半语留身后，忍见孤儿恸膝前。家计支吾看自守，文章辛苦向谁传。得亲含殓犹疑梦，风雨连床昨共眠。
灵岩
作者：秦寅
朝代：清
体裁：七言律诗

屐痕来往白云边，路转松风散晓烟。檐漏未醒高士梦，斋钟参得美人禅。群山拱揖晴光迥，万壑迂回翠色连。惆怅琴台旧时事，忽惊梅候已新年。
秋夜感怀
作者：秦寅
朝代：清
体裁：五言律诗

秋月偏惊客，津门独夜看。霜砧催冷入，玉笛惜更残。燕市论心少，吴天望远难。买愁拼一醉，中酒薄衾寒。
史梦兰继室田太夫人九十大寿
作者：秦少观
朝代：清
体裁：联

朱芾斯皇，如松柏之茂；彤管有炜，毋金玉尔音。
芳树
作者：秦尚烈
朝代：清
体裁：古风

花发泰山阿，移根植庭侧。偏反非一态，娇姿多异色。佳人每自怜，含情畏人识。常恐雪霜摧，中夜长太息。
闲居杂咏五首·其一
作者：秦尚烈
朝代：清
体裁：七言律诗

方池四匝绕吾庐，陆种桑麻水种鱼。常对溪山安砚席，已拼身世老樵渔。行经野岸收黄菊，间汲清泉灌绿蔬。无限幽情谁与诉，素心相遇莫相疏。
闲居杂咏五首·其三
作者：秦尚烈
朝代：清
体裁：七言律诗

小院幽深即洞天，抛书依旧抱书眠。但看扰扰人多事，便觉闲闲我是仙。幽咽琴声趋涧水，依微篆影隔溪烟。足音那得来空谷，早闭柴门待月圆。
闲居杂咏五首·其二
作者：秦尚烈
朝代：清
体裁：七言律诗

柳阴深处辟书堂，学愧无成已半荒。蠹落砚池浮粉白，蜂钻窗纸脱须黄。饮余茶尾浇兰蕊，隙借书头记药方。老欲偷闲间未得，满阶残叶扫斜阳。
闲居杂咏五首·其五
作者：秦尚烈
朝代：清
体裁：七言律诗

群英驰骋独幽居，自顾粗才总不如。饭煮老妻纑易粟，馔供稚子钓来鱼。朝怜众卉经新雨，晚数闲鸥集小渠。尤喜北窗风到枕，暂时高卧即皇初。
闲居杂咏五首·其四
作者：秦尚烈
朝代：清
体裁：七言律诗

渐觉秋光冉冉来，杖藜随意立苍苔。鹰盘旷野碧天净，鱼跃深波白浪开。家有余粮留饲鹤，园无隙地亦栽梅。京华旅况知何似，春草池塘梦几回。
湘竹
作者：秦广之
朝代：清
体裁：七言律诗

终古难将别恨删，君王南狩几时还。江边自卷层层浪，竹上犹看点点斑。万里苍梧迷望眼，千秋白水照愁颜。扶疏筋骨撑霜雪，贞节长留天地间。
飞蛾
作者：秦应阳
朝代：清

飞蛾性趋炎，见火不见我。愤然自投掷，以我畀炎火。动静自有常，躁急适贾祸。明发天宇空，飞跃无不可。
七夕
作者：秦廷璧
朝代：清

碧宇无尘夜漏终，闲排瓜果小庭中。今宵牛女情难尽，银汉横斜自远空。
中秋无月
作者：秦廷璧
朝代：清

向夕竟昏暗，登楼秋兴长。但闻花雨细，空忆桂枝香。远有浓阴羃，曾无皓魄凉。悠悠佳节过，蛩响满寒塘。
偶成
作者：秦廷璧
朝代：清

峭壁插云根，乾坤妙景存。孤松空翠滴，春涧落红喧。寺古鹤巢树，山深虎守门。时闻长啸起，圆月逗前村。
即景
作者：秦廷璧
朝代：清

夜静更阑犹未眠，霏霏细雨洒窗前。帘波一抹无人到，闲看灯花结穗圆。
咏华琼章疏香阁遗址三首
作者：秦廷璧
朝代：清

参禅余事话缠绵，小劫人间七十年。窗外古梅花似雪，至今无复影娟娟。丰姿清绝想来真，成佛生天总宿因。剩有一钩湖上月，当年曾照阁中人。仙娥遗迹感沧桑，煮梦年华已渺茫。料得蕉窗夜深坐，挑灯静展返生香。
咏华琼章疏香阁遗址三首·其一
作者：秦廷璧
朝代：清

参禅余事话缠绵，小劫人间七十年。窗外古梅花似雪，至今无复影娟娟。
咏华琼章疏香阁遗址三首·其三
作者：秦廷璧
朝代：清

仙娥遗迹感沧桑，煮梦年华已渺茫。料得蕉窗夜深坐，挑灯静展返生香。
咏华琼章疏香阁遗址三首·其二
作者：秦廷璧
朝代：清

丰姿清绝想来真，成佛生天总宿因。剩有一钩湖上月，当年曾照阁中人。
咏菊
作者：秦廷璧
朝代：清

落尽残荷草树荒，天留晚节傲严霜。东篱冷倚三更月，老圃寒余一瓣香。雅称携尊添逸兴，有时插鬓学新妆。风流陶令真知己，合并苍松殿众芳。
咏雪
作者：秦廷璧
朝代：清

一夜北风紧，开门雪满沙。铺阶都似玉，着树即成花。远近鸟声绝，缤纷絮影斜。微云谁共赏，修竹自交加。
哭晴庚岳父四首
作者：秦廷璧
朝代：清

天然骨骼本孤高，耿介心情怀节操。数载驱驰耽客况，毕生怀抱托离骚。功名竟为儒冠误，生计都从铁砚叨。剩有一编遗稿在，不随岁月去滔滔。身似人间一野鸥，胸怀冷淡品兼优。生涯早被饥寒逼，风味还于笔墨求。冰雪练成奇骨峻，年华逝去素心愁。凄凉千种都消歇，无意荣名实寡俦。遥想吟魂宛在形，霎时竟已赴幽冥。多才易惹天公忌，绝俗当为后辈型。彩笔真堪追李白，扁舟独自载樵青。河干分手成长别，梦里何曾一降灵。东南世界遍烽烟，怅望归舟竟不旋。困守青毡君薄命，叨陪函丈我无缘。工愁身比寒梅瘦，多病踪随独鹤眠。如此才华埋地底，教人焉得不凄然。
哭晴庚岳父四首·其一
作者：秦廷璧
朝代：清

天然骨骼本孤高，耿介心情怀节操。数载驱驰耽客况，毕生怀抱托离骚。功名竟为儒冠误，生计都从铁砚叨。剩有一编遗稿在，不随岁月去滔滔。
哭晴庚岳父四首·其三
作者：秦廷璧
朝代：清

遥想吟魂宛在形，霎时竟已赴幽冥。多才易惹天公忌，绝俗当为后辈型。彩笔真堪追李白，扁舟独自载樵青。河干分手成长别，梦里何曾一降灵。
哭晴庚岳父四首·其二
作者：秦廷璧
朝代：清

身似人间一野鸥，胸怀冷淡品兼优。生涯早被饥寒逼，风味还于笔墨求。冰雪练成奇骨峻，年华逝去素心愁。凄凉千种都消歇，无意荣名实寡俦。
哭晴庚岳父四首·其四
作者：秦廷璧
朝代：清

东南世界遍烽烟，怅望归舟竟不旋。困守青毡君薄命，叨陪函丈我无缘。工愁身比寒梅瘦，多病踪随独鹤眠。如此才华埋地底，教人焉得不凄然。
哭石甫叔
作者：秦廷璧
朝代：清

玉楼赴召太匆匆，一线难延恨未穷。好月不圆成谶语，微云共话想清风。于今弥觉多情苦，此后愈知世事空。苦海无边欣解脱，劝君莫再忆寰中。
忆菊
作者：秦廷璧
朝代：清

揖别秋光又几时，傲霜枝发不嫌迟。手中有酒信如醉，眼底无花想欲痴。瘦影依然横老圃，金英定已艳东篱。何年结屋柴桑住，终日相看冷淡姿。
感时
作者：秦廷璧
朝代：清

烽火频惊疾似电，江东大劫实堪哀。相看骨肉浑如梦，回想家园定已灰。人世奇灾何日息，天心余怒几时回。最怜万姓同翘首，如雨王师竟不来。
折菊
作者：秦廷璧
朝代：清

无心闲步到柴桑，忽见荒畦花正黄。映月摘来盈手冷，带霜插得满头香。疏篱采撷高人梦，芳径徘徊隐士狂。分付铜瓶好洗涤，归家供养佐飞觞。
春日游名园
作者：秦廷璧
朝代：清

胜地不易觏，闲游倍有情。垂杨青已放，芳草绿初萌。花傍峰根笑，泉从石隙生。支筇循径去，独立咏诗清。
桂花
作者：秦廷璧
朝代：清

秋气小山集，桂花到处生。浓香飘有意，冷露滴无声。月落一庭碎，风摇几树轻。夜凉金粟堕，静坐正三更。
油纸扇
作者：秦廷璧
朝代：清

雅扇天然巧，膏油制亦工。游山聊蔽雨，看竹好遮风。舒卷玲珑样，清凉掌握中。夜深闲独立，萤火扑来空。
清明日闲坐溪边归成一律
作者：秦廷璧
朝代：清

远望韶光向碧空，闲游独自步溪东。春波暖涨三篙绿，花影晴烘一色红。粉蝶未粘芳草上，啼莺恰在柳丝中。归家煮茗攒榆火，相对谈玄意不穷。
清明节近僵卧舟中思故乡惠山之游作一律以寄慨
作者：秦廷璧
朝代：清

每到清明节，常过第二泉。小桃红染露，新柳绿摇烟。山色迎人笑，水声夹树穿。佳辰空负负，偃蹇独眠船。
牡丹
作者：秦廷璧
朝代：清

雨丽云娇殿众葩，春深院外影横斜。羞他世上繁华境，好植人间富贵家。红艳一枝香带露，芳心几簇色如霞。胭脂多买挥毫活，描就春光兴不赊。
病起
作者：秦廷璧
朝代：清

一病三旬久，无聊觉袖单。拥衾终日卧，入户好风寒。幽鸟声愁听，新花眼倦看。此身清似鹤，且自倚栏干。
白桃花
作者：秦廷璧
朝代：清

素质天然婀娜姿，红妆未许斗花时。闲门洗尽胭脂影，露井争看冰雪姿。带雨芳梨堪比艳，临风秾李共矜奇。飞烟飞雾浑难辨，崔护重来费忖疑。
秋夜不寐风雨骤起有感而作
作者：秦廷璧
朝代：清

永夜不能寐，风声杂雨声。寒螀鸣萧瑟，檐马响凄清。世事难安枕，闲心且数更。何时天意转，泉石了余生。
秋夜即事
作者：秦廷璧
朝代：清

西风瑟瑟夜迢迢，寂静惟将灯火挑。无事闲阶叉手立，满庭花影上芭蕉。
秋海棠四首
作者：秦廷璧
朝代：清

光华旖旎艳芳丛，不让桃花一点红。今夜西风声瑟瑟，断肠秋色在墙东。名花袅袅带轻烟，雨后含情倍觉妍。小院苔深人不到，泪痕几点落阶前。檀心半吐有余香，欲卷珠帘意兴长。秋影对人浑不语，红妆独自映斜阳。娇红浅绿色清华，懒向春前斗万花。深夜何须银烛照，小庭自有月痕斜。
秋海棠四首·其一
作者：秦廷璧
朝代：清

光华旖旎艳芳丛，不让桃花一点红。今夜西风声瑟瑟，断肠秋色在墙东。
秋海棠四首·其三
作者：秦廷璧
朝代：清

檀心半吐有余香，欲卷珠帘意兴长。秋影对人浑不语，红妆独自映斜阳。
秋海棠四首·其二
作者：秦廷璧
朝代：清

名花袅袅带轻烟，雨后含情倍觉妍。小院苔深人不到，泪痕几点落阶前。
秋海棠四首·其四
作者：秦廷璧
朝代：清

娇红浅绿色清华，懒向春前斗万花。深夜何须银烛照，小庭自有月痕斜。
秋葵
作者：秦廷璧
朝代：清

几枝向日复倾心，秋影萧疏色比金。一簇鹅黄篱下见，西风独伴菊花阴。
竹汗衫
作者：秦廷璧
朝代：清

挥汗真如雨，披衫爽气侵。直宜高士着，清借此君心。织就丝纹细，穿成渔网深。竹林堪比洁，凉意自阴阴。
纸鸢
作者：秦廷璧
朝代：清

遥知此去向云中，借得封姨一点功。只恐急风吹线断，误他飘落小栏东。
访菊
作者：秦廷璧
朝代：清

遥忆篱边思不禁，闲时走访且高吟。雪霜枝好搜罗遍，隐逸花宜物色深。或自支筇甘谷觅，有时载酒石崖寻。餐英嚼蕊秋来乐，相对真堪惬素心。
送春
作者：秦廷璧
朝代：清

九十韶华欲换新，流莺呖呖唤声频。落花满地无人扫，明月风光不是春。
重九
作者：秦廷璧
朝代：清

流年又喜到深秋，强欲登高志未酬。红叶饱看留后约，黄花遍插忆前游。题糕兴致思偏涩，落帽风来意亦悠。试上小楼凭槛望，自怜身世若浮沤。
饯菊
作者：秦廷璧
朝代：清

赏秋已少客来过，一霎秋光感逝波。佳色阑珊留蝶梦，落英狼藉唱骊歌。白衣人到离情绕，玉质枝残别恨多。帘卷西风花落尽，古松犹自耸岩阿。
黄梅雨
作者：秦廷璧
朝代：清

江南梅熟雨纷纷，门巷深沉羃湿云。天上阴晴无一定，人间寒煖若平分。阶前草色都含雾，窗外花光时带曛。到处鸠声啼不断，何人绿野刈耕勤。
玉山行馆偶题
作者：秦廷釪
朝代：清
体裁：七言绝句

水榭临流复面山，贪看鸥鹭自闲闲。容颜易改山如昔，十七年来又倚阑。
见梅花漫题
作者：秦廷釪
朝代：清
体裁：七言绝句

一棹今从岭北回，滩高水涩路迂回。推篷忽见花如雪，错认罗浮世界来。
辛亥岁朝六十自寿
作者：秦廷釪
朝代：清
体裁：七言律诗

十年羁宦竟何成，马齿空随岁月更。家具频移如寓客，头衔乍换只虚名。莼鲈何日归张翰，婚嫁而今了向平。献岁椒盘赓介寿，金花彩胜作新正。
史梦兰继室田太夫人九十大寿
作者：秦彦伯
朝代：清
体裁：联

九十春长，萱荣堂北；三千岁满，桃献池西。
帘
作者：秦彬
朝代：清
体裁：七言律诗

玲珑心曲有谁知，荡漾情怀不自支。隔座调笙明月夜，当窗横篴落花时。掠空银汉秋波影，织断湘江细雨丝。十二阑干珠络索，晚妆楼畔起凉飔。
早起
作者：秦彬
朝代：清
体裁：五言律诗

侵晓东窗坐，晨光上绮纱。露浓多似雨，云淡不成霞。鸠唤将升日，莺啼未醒花。山居时独对，也不负韶华。
梅花绝句
作者：秦彬
朝代：清
体裁：七言绝句

风生老树流香远，诗在空山傲骨寒。此际天心原可见，未须烂嚼沁孤肝。
游东山寺
作者：秦彬
朝代：清

寻胜春郊踏绿畦，几重山色望中迷。亸鞭谷口频惊马，看镜岩前欲舞鸡。树密漫闻钟远近，云横谁辨路高低。逢僧引到青峰处，日出东方月落西。
咏松柏
作者：秦德藻
朝代：清
体裁：五言律诗

历尽风霜日，丸丸此后凋。坚贞能阅世，清劲独凌霄。古庙留青碧，空山守寂寥。应知培植意，本性绝矜骄。
读潮州韩文公庙碑
作者：秦德藻
朝代：清
体裁：古风

有唐人物谁第一，昌黎起衰推椽笔。潮阳风俗久未淳，韩公造士尊经术。字严斧銊走豚鱼，舌起风雷辟老佛。生前迁谪同飘蓬，死后声名重金璧。堂堂坡老振雄词，千言一扫传伟烈。诗追李杜犹等闲，绪寻邹鲁称入室。推崇真觉无愧词，人文高揭如日月。丰碑赑屃古庙空，犹见光焰腾奎壁。唐陵宋社等劫灰，维公片石难磨灭。整襟朗诵日百回，应为懦夫祛痼疾。
崇庆牧常公殉节诗
作者：秦懋效
朝代：清

六月征蛮传羽檄，打箭炉中夜鸣镝。碉楼盘聚两川间，敢与六军争劲敌。谁为传饷万马屯，峨峨栈道黄云昏。风吹绝塞旌旗动，月落危城笳鼓喧。豨突鸱张势狡谲，变起仓卒心胆裂。奋臂一呼常刺史，提刀骂贼齿流血。同难二十有六人，临危公独无逡巡。逆酋肆毒交矢石，被创而死伤孤臣。浣花溪畔荒祠古，欲招忠魂泪如雨。至今昔岭枫林深，日暮哀哀啼杜宇。
游工山
作者：秦才管
朝代：清
体裁：古风

生与工山俱，不识山何似。秋日望山色，朝青暮能紫。策骑出西郊，度林山如咫。夕霭收天地，浩然化为水。霜风吹客梦，惊听涛声起。晓暾推宿晕，澄霁方徙倚。怪石蹲上头，陡拔不可迩。奋足越嶙峋，却顾肯自止。攀萝上际天，此际堪千里。笑指壁立山，俯伏渺数蚁。曩时极目处，令反在其底。遥揖芙蓉峰，逡巡不敢齿。江水衣带间，盈掬顾可酾。眷兹东南亩，千塍错绣绮。披襟清冷风，天籁足宫徵。孰与吊古烈，忠孝立人纪。愿言访遗丹，修真跨赤鲤。
泊舟东庄步至摄山
作者：秦承恩
朝代：清

春江一舣舟，斜阳问古渡。过雨陌无尘，支筇任散步。茅屋三两家，乌犍傍农具。涧水落花浮，吹香不知处。小立溪桥边，游踪忆前度。行行近寺门，疏钟出烟树。
项秋浦孝廉招集湖舫
作者：秦承恩
朝代：清

柔橹清歌唱采莼，春波滑笏见游鳞。夷光去后空烟水，君合西湖作主人。
题长流水壁·其一
作者：秦承恩
朝代：清

在昔伊吾郡，遗踪说汉唐。当年戎马地，今日黍禾乡。雪拥天山秀，源分柳谷长。老饕堪慰籍，瓜剖水晶瓤。
题长流水壁·其二
作者：秦承恩
朝代：清

忽见扶疏绿满枝，阴森匝地晓风吹。十年多少栽培力，路上行人知未知。
题玉女投壶图
作者：秦承霈
朝代：清
体裁：古风

宫殿参差压虚碧，十二峣关万灵直。紫皇暇日试投壶，两行玉女娉婷立。金翘峨髻何雄妍，长筹横抱当胸前。琤琮壶口戛哀玉，百枝脱手轻于烟。一枝初入咿嘘起，突兀奇云半空紫。人间寂静不闻声，但讶奔星摇枉矢。再投灿然玉齿开，冯夷波底鞭雄雷。群飞海水入空去，天阙隐隐蛟龙回。百骁赛罢轩渠纵，卷地风涛连澒洞。千尺光中猛雨飞，补天石裂玻瓈缝。伟哉画史通神灵，意匠惨淡森杳冥。红轮焰乌腾光耀，安得骁壶博天笑。
江楼晚眺
作者：秦敏树
朝代：清

小倚江楼晚，天空物外心。波摇孤塔动，云抱一峰沈。僵柳迎归艇，虚檐纳暮禽。此时无限思，空复短长吟。
燕中吟
作者：秦文超
朝代：清

贞女耻自媒，大儒耻自衒。古人藏岩穴，贤声动州县。安车聘不出，明王犹北面。季代重制科，词章罗英彦。士气日以靡，士心日以变。四方窃名流，被褐来畿甸。滥刻诗与文，彼此相夸诞。朝暮马厩中，欲乘阍吏便。东阁与西掖，千金重一见。是曰通声气，不惜身卑贱。有时关节灵，凤池叨首荐。得意骄后生，衣钵相流传。亦有不得志，奔竞日云倦。譬彼倚市门，色衰遭人谴。穷通由彼苍，岂必事攀援。徒丧廉耻心，千秋污笔砚。不见韩范辈，浩气留书卷。
过漂母祠
作者：秦文超
朝代：清

清淮水涨岸添痕，望畏长堤古庙存。一饭偶然怜饿者，千金何必重王孙。母能忘报真高谊，汉不酬功实寡恩。我亦江湖垂钓客，经过聊为荐芳荪。
寄张秋绍
作者：秦日新
朝代：清

张子久离索，城南天一隅。孤吟原有癖，雄辩不妨迂。武库春秋传，交门孔李徒。宣州笺记好，投报切踌躇。
怀严荪友
作者：秦日新
朝代：清

频年谋筑室，结构惬初心。秋水一帘静，春山何处吟。独将潇洒意，肯与岁时深。谢朓临风处，登楼思不禁。
方竹
作者：秦时昌
朝代：清

举世尚圆通，尔形独合矩。不同睢园种，亦殊嶰谷侣。直方坤之德，钟秀天特与。虽惊世人眼，实为君子许。棱棱霜气凝，矫矫峻节举。宿土移数竿，岁久森圃墅。坚竹竖为杖，登临借撑拄。毋令柔媚人，一朝削圆女。
惠山寺
作者：秦昌焯
朝代：清

西神岩壑几重重，又向招提策短筇。活水聊烹在山茗，白云时放隔岭钟。陂荒无恙烟萝合，客至惟应樵牧逢。我爱听松石床畔，风涛卷尽欲成龙。
牧云庵观龙缝泉因怀碧山吟社
作者：秦昌焯
朝代：清

空山腹元精，众窍泻灵液。支流汇成渊，形似半规月。其上有悬崖，亘古此开擘。清冷涵雪乳，阴翳生石发。入耳无惊喧，一线引岩隙。涓涓流自细，汩汩源不竭。到来秋暑忘，弥觉尘虑释。传闻雷雨时，肤寸云气白。疑有蛰龙起，蜿蜒破石壁。缅昔弘治初，十老留胜迹。图画写林峦，觞咏盛裙屐。迄今数百年，骚雅久消歇。惟余涧泉冷，曾照髭眉碧。庵僧鹤貌癯，招我话闲适。汲泉试烹茶，清风生两腋。
望湘人·健娘
作者：秦昙
朝代：清

爱一星俏眼，半寸纤葱，仙容偏不憔悴。黏瓣衣香，兜簪肌颤，生日榴红喷砌。细罥虫丝，怯撩虎口，稳骑鹤背。似翾风老欠风情，滑簟不容同睡。照影水心镜底。露一般颜色，难分姊妹。向百药炉边，偏上病人云髻。鸳鸯颈，听嘐嘐语细。恨不成双，却怪他、健影临风，止度月馀年纪。
蝶恋花
作者：秦昙
朝代：清

寒食才过春又半。燕子衔泥，画栋营巢满。细雨濛濛扃小院。胭脂落尽桃花片。罗袜倦移情绪懒。触目凄凉，不觉双蛾敛。风景依然人事换。旧游追省空肠断。
醉公子
作者：秦昙
朝代：清

香囊垂绣凤。是妾儿时弄。微物何足珍。怜他伴妾身。红绵著在里。扣上同心缕。一缕一相思。数来千万丝。
醉太平·偶成
作者：秦昙
朝代：清

寒梅暗香。良宵漏长。何妨痛饮千觞，写黄庭数行。亭前晓霜。床前月凉。风敲铁马丁当，最撩人断肠。
呈彭大司马云楣先生
作者：秦智鉷
朝代：清
体裁：七言律诗

先生有笔大如椽，驻节江南玉镜悬。彩管一枝传丽藻，奎光万丈应星躔。奇葩独艳开三岛，众汇同流贯百川。自愧菲才收药笼，蹉跎终未著先鞭。
怀旧四首 其一 杨笠湖舅氏
作者：秦智鉷
朝代：清
体裁：五言律诗

最爱吟风阁，都成绝妙辞。才华诚旷世，儒雅是吾师。德政多堪久，功名不厌卑。灵光兹已渺，宿草泪痕滋。
怀旧四首 其三 顾响泉先生
作者：秦智鉷
朝代：清
体裁：五言律诗

早岁豸为官，乌台铁作肝。明刑惟克允，处世尽从宽。舞彩堪娱老，清风足振顽。东林开绛帐，景行仰高山。
怀旧四首 其二 鲍若洲
作者：秦智鉷
朝代：清
体裁：五言律诗

生平诗与画，娟秀绝尘埃。迹似悲浮梗，心留未死灰。长年埋宝剑，暮岁恋金台。相国为知己，空怀倚马才。
怀旧四首 其四 岵斋从兄
作者：秦智鉷
朝代：清
体裁：五言律诗

万里征途远，萧然佩郡符。生前空宦橐，身后少孤雏。江汉栽桃李，文章重典谟。髫龄曾问字，廿载怅飞凫。
挽张之洞联
作者：秦曾潞
朝代：清
体裁：联

四十年扬历中朝，政府懋勤施，耆硕共钦文富望；千万间庇寒广厦，士林诵遗爱，世交况附纪群行。
登岳阳楼有怀京华诸子
作者：秦朝釪
朝代：清

挂席四千里，登临兴不孤。南浮指衡岳，北望接荆巫。积水寒生晕，秋山淡欲无。诸君自廊庙，曾否忆江湖。
重九前一日登黄鹤楼
作者：秦朝釪
朝代：清

晴霭入高楼，能消万古愁。汉阳空有树，鹦鹉已无洲。词赋诚余技，江山自上游。峭帆明日去，又及洞庭秋。
怀魏叔子
作者：秦松岱
朝代：清

千里故人远，其如金玉音。关山横笛夜，勋业倚楼心。坐惜别离久，况兹霜雪深。双鸿入瑶瑟，清怨激枫林。
上熊雪堂先生
作者：秦松龄
朝代：清

正系苍生望，先生未合闲。累朝看赤舄，两疏乞青山。直道安危后，深心去就间。盈盈章贡水，为照老臣颜。
于忠肃公墓
作者：秦松龄
朝代：清

定策当年奠帝京，墓门遥见半湖明。伤残松柏啼新鬼，寂寞祠堂卧老兵。宗庙有灵存社稷，英皇无意杀先生。古来遗恨钱塘水，又绕台山气不平。
和吴弘人见赠之作
作者：秦松龄
朝代：清

频年踪迹混樵渔，旧友还过慰索居。白首更逢多难后，青山重忆定交初。诗篇寂寞柔斋雨，怀袖苍凉绝塞书。尊酒共君秋夜醉，满庭清露湿芙蕖。
寒女叹
作者：秦松龄
朝代：清

卖去结绿珠，独上流黄机。织成双鸳锦，谁家作舞衣。镫火半明灭，停梭闻叹声。谁知蓬鬓影，旧日亦倾城。
寒女叹·其一
作者：秦松龄
朝代：清

卖去结绿珠，独上流黄机。织成双鸳锦，谁家作舞衣。
寒女叹·其二
作者：秦松龄
朝代：清

镫火半明灭，停梭闻叹声。谁知蓬鬓影，旧日亦倾城。
恭纪世祖皇帝遗事
作者：秦松龄
朝代：清

千骑传呼簇玉鞍，平明西苑朔风寒。合围亲射双雕落，不许降王仰面看。离宫阅武及初冬，清问还闻下九重。闽粤军输忧告匮，亲将节省命司农。封章夕奏早批朱，清昼谭经到日晡。讲幄新移弘德殿，天人称绝董江都。御笔钟王叹逼真，不将戈法借儒臣。亲摹文敏书千幅，小玺朱铃掌内人。
恭纪世祖皇帝遗事·其一
作者：秦松龄
朝代：清

千骑传呼簇玉鞍，平明西苑朔风寒。合围亲射双雕落，不许降王仰面看。
恭纪世祖皇帝遗事·其三
作者：秦松龄
朝代：清

封章夕奏早批朱，清昼谭经到日晡。讲幄新移弘德殿，天人称绝董江都。
恭纪世祖皇帝遗事·其二
作者：秦松龄
朝代：清

离宫阅武及初冬，清问还闻下九重。闽粤军输忧告匮，亲将节省命司农。
恭纪世祖皇帝遗事·其四
作者：秦松龄
朝代：清

御笔钟王叹逼真，不将戈法借儒臣。亲摹文敏书千幅，小玺朱铃掌内人。
悟石轩玩月
作者：秦松龄
朝代：清

高阁中夜坐，揽此山上月。目尽意未已，移步向林樾。碧草色欲无，朱华影俱白。微火出上方，清风吹片石。人语渐不闻，吾心共幽阒。静理常在山，浮生喜为客。清光永若兹，芳菲有消歇。
支泉
作者：秦松龄
朝代：清

不自藏深谷，因人度郁盘。映空仍皎洁，润物恐艰难。林影依山折，溪声挟雨寒。那知流远近，还作二泉看。
族祖按察公署中泠然亭小饮
作者：秦松龄
朝代：清

暂作南州客，招携在绿池。乡心钟度晚，官阁雨来迟。静理风尘得，孤怀骨肉知。浓阴终日语，却似在家时。肥遁怀徐孺，卑栖忆子真。可知同醉客，半是倦游人。乍拂帘旌燕，将归江渚身。持尊向长者，辛苦涉通津。
族祖按察公署中泠然亭小饮·其一
作者：秦松龄
朝代：清

暂作南州客，招携在绿池。乡心钟度晚，官阁雨来迟。静理风尘得，孤怀骨肉知。浓阴终日语，却似在家时。
族祖按察公署中泠然亭小饮·其二
作者：秦松龄
朝代：清

肥遁怀徐孺，卑栖忆子真。可知同醉客，半是倦游人。乍拂帘旌燕，将归江渚身。持尊向长者，辛苦涉通津。
杂感三首
作者：秦松龄
朝代：清

烽火章江警急多，滕王楼阁转嵯峨。雕鞍晓日明珠玉，列帐秋风泣绮罗。坐算几闻黄石略，战酣谁奋鲁阳戈？司农日夜忧财匮，击鼓椎牛气若何？授钺亲贤庙算强，旌旗万里作岩疆。周家同姓盟为长，汉制非刘爵不王。当日酬勋原异数，至今除患屡分防。堪嗟诸将功成后，不肯歌钟会未央。关陇车书此日同，相公拜命领元戎。屯边戍久推充国，纳土功宁比窦融。诏出中朝心独厚，恩颁西土庆何穷。圣人威德原兼用，干羽虞廷舞未终。
杂感三首·其一
作者：秦松龄
朝代：清

烽火章江警急多，滕王楼阁转嵯峨。雕鞍晓日明珠玉，列帐秋风泣绮罗。坐算几闻黄石略，战酣谁奋鲁阳戈？司农日夜忧财匮，击鼓椎牛气若何？
杂感三首·其三
作者：秦松龄
朝代：清

关陇车书此日同，相公拜命领元戎。屯边戍久推充国，纳土功宁比窦融。诏出中朝心独厚，恩颁西土庆何穷。圣人威德原兼用，干羽虞廷舞未终。
杂感三首·其二
作者：秦松龄
朝代：清

授钺亲贤庙算强，旌旗万里作岩疆。周家同姓盟为长，汉制非刘爵不王。当日酬勋原异数，至今除患屡分防。堪嗟诸将功成后，不肯歌钟会未央。
桃源涧
作者：秦松龄
朝代：清

斜阳归曲涧，薜荔暗风吹。古墓人行少，深山叶落迟。看云心不动，爱石坐常移。去住成今古，寒林应未知。
泊青浦
作者：秦松龄
朝代：清

过眼青山失，停桡落叶闻。渔镫明夕浦，野鹜划寒云。水气狐城合，人烟断岸分。不成尊酒兴，归思竟纷纷。
满目
作者：秦松龄
朝代：清

满目红旗载米船，西南何日罢戈鋋。输军未尽萧何策，忧国空思卜式贤。薄海遍供金革费，群公莫滥水衡钱。焦劳尚体君王意，救乱无如俭德先。
潞河寒食
作者：秦松龄
朝代：清

浮云北望怅何依，寒食馀威未减衣。柳色独随行骑没，桃花仍见钓人归。青烟禁烛谁家散，紫燕春泥到处飞。自别帝城多岁月，西山朝爽尚晖晖。
秋水阁
作者：秦松龄
朝代：清

山阁坐知久，爱看秋水清。萍开孤鹤过，莲坠小鱼争。回合深林碧，微添落照明。未穷庄叟理，圆对愧吾生。
续和唐人惠山诗
作者：秦松龄
朝代：清

出郭见山色，日夕一青苍。清泉来玉洞，更上漪澜堂。绠汲无寒暑，冠盖纷游翔。沾洒若春雪，岩石生幽光。始知耳目异，旋觉心脾香。济物固其性，尘垢能相忘。春风吹山麓，回塘集游人。山容自终古，物情时与新。草木何华滋，水石亦粼粼。罗绮照楼阁，白日凝香尘。夕磬下林杪，翠羽归青旻。此时幽居者，萧然绝比邻。白鹤来何方，草堂多深樾。清唳时一闻，林峦自杳绝。水槛开素书，坐看暮云灭。石磴落红满，山头吐明月。风籁一壑清，道心中夜发。莫使花尽扫，高人有车辙。
续和唐人惠山诗·其一
作者：秦松龄
朝代：清

出郭见山色，日夕一青苍。清泉来玉洞，更上漪澜堂。绠汲无寒暑，冠盖纷游翔。沾洒若春雪，岩石生幽光。始知耳目异，旋觉心脾香。济物固其性，尘垢能相忘。
续和唐人惠山诗·其三
作者：秦松龄
朝代：清

白鹤来何方，草堂多深樾。清唳时一闻，林峦自杳绝。水槛开素书，坐看暮云灭。石磴落红满，山头吐明月。风籁一壑清，道心中夜发。莫使花尽扫，高人有车辙。
续和唐人惠山诗·其二
作者：秦松龄
朝代：清

春风吹山麓，回塘集游人。山容自终古，物情时与新。草木何华滋，水石亦粼粼。罗绮照楼阁，白日凝香尘。夕磬下林杪，翠羽归青旻。此时幽居者，萧然绝比邻。
维摩寺
作者：秦松龄
朝代：清

已度千林上，维摩自古今。半山人语出，孤寺夕阳沉。寒鸟落还落，霜枫深更深。欲从求妙谛，老树六朝心。
荆南春日感怀二首
作者：秦松龄
朝代：清

圣主崇文雅化新，天书初下访儒臣。汉廷有意尊经术，宣室何妨对鬼神。喜说图中求骏马，还看席上得奇珍。上林春色应如旧，憔悴当年献赋人。把酒临江感慨多，西南天地正横戈。登楼有客依刘表，使粤何人下赵佗。浪接三巴声激壮，观名一柱势嵯峨。偶逢春昼无烽火，听得琵琶几曲歌。
荆南春日感怀二首·其一
作者：秦松龄
朝代：清

圣主崇文雅化新，天书初下访儒臣。汉廷有意尊经术，宣室何妨对鬼神。喜说图中求骏马，还看席上得奇珍。上林春色应如旧，憔悴当年献赋人。
荆南春日感怀二首·其二
作者：秦松龄
朝代：清

把酒临江感慨多，西南天地正横戈。登楼有客依刘表，使粤何人下赵佗。浪接三巴声激壮，观名一柱势嵯峨。偶逢春昼无烽火，听得琵琶几曲歌。
过岱下阻雪不得登
作者：秦松龄
朝代：清

雪色凝空路百盘，十年三过一登难。驽骀那复胜鞿靮，后鹘何当借羽翰。汉畤秦碑思帝子，金函玉检记祠官。谁知泰岱春晴望，转作峨嵋天半看。
送汪苕文入都时谪兵马司指挥
作者：秦松龄
朝代：清

省郎闻命返长安，春色乡关晓尚寒。辇下故人谁左掖，东吴名士半南冠。岂缘罪累甘三黜，莫以诗篇傲一官。我亦如君不得意，离筵落日酒杯宽。
金陵司马行
作者：秦松龄
朝代：清

汝祖金陵小司马，移家始傍梁溪居。不事毛锥好说剑，男儿塞上当捐躯。襄阳法曹年少日，貂珰尽屈诸司膝。唯公倔强杀其奴，脱走京师归请室。请室朝朝复暮暮，手把《阴符》自笺注。百年兴废总了如，九边厄塞能指数。温旨重宽直节臣，芙蓉湖上几垂纶。援边忽奉勤王檄，应诏还留报主身。万金散尽酬死士，死士曾无一人死。偏师才出复回旋，西风泪落桑乾水。破耗军需罪不宥，权奸在路天无昼。锻炼谁当杨魏先，覆车几作熊王后。信邸龙飞再赦还，还家常忆玉门关。壮心未展英雄死，孙子飘零衣食艰。送君东行在歧路，努力功名莫返顾。浊酒今朝赠一觞，宿迁城外潇潇雨。
钱础日先生同吴门程彦明小饮斋中各以诗赠用韵奉答
作者：秦松龄
朝代：清

轻风梅柳暗相催，客到荒除破石笞。此日一尊逢暮雨，频年双泪对花开。空堂木榻披书坐，春水兰舟问字来。镫火严城知不禁，须教明月照深杯。
南乡子·七夕
作者：秦某
朝代：清
体裁：词

细雨晚来收。绿柳梢头挂玉钩。几度欲拈团扇子，悠悠。数点流萤度小楼。回首乍惊秋。深院凉生看女牛。乞巧穿针无意绪，添愁。倚遍栏杆不自由。
踏莎美人·又七月看锡山燃灯，和表姊
作者：秦某
朝代：清
体裁：词

微润侵衣，嫩凉生树。星桥一簇山深处。青帘翠袖几相招。赢得片帆欲挂、又停桡。小阁松风，幽窗蕉雨。与卿梦里还同语。漫投双鲤付轻潮。问取明朝乌鹊、再填桥。
为人题画兰·其一
作者：秦树声
朝代：清

裛露不掩骨，临风忽断肠。王者久不作，知君为谁香。
为人题画兰·其三
作者：秦树声
朝代：清

寒花有晚节，犹伤天地秋。虽各一时秀，论心耻与俦。
为人题画兰·其二
作者：秦树声
朝代：清

有人亦自芳，岂必恋空谷。弃置乃偶然，天命期无辱。
为人题画兰·其二
作者：秦树声
朝代：清

有人亦自芳，岂必恋空谷。弃置乃偶然，天命期无辱。寒花有晚节，犹伤天地秋。虽各一时秀，论心耻与俦。
为曹纕蘅书扇
作者：秦树声
朝代：清

乌咽中江入海流，知君清坐不胜愁。鲁戈过眼空三舍，宋铁伤心尽九州。自古武夫避黄发，于今吾道属苍头。人间合有蟾蜍寿，书剑临风涕未收。
挽顾亚蘧·其一
作者：秦树声
朝代：清

死生有海沦甘蔗，穷达无天补女娲。乱世故人如落叶，清时言路漫含沙。志蜍误国诚堪惜，婴鼢同朝孰不瑕。况复翠微可将息，破甑何事种何芽。
挽顾亚蘧·其二
作者：秦树声
朝代：清

猿跳象掷竟纷纷，正始遗音可复闻。羽扇中流失元帝，金徽一世误文君。女萝山鬼幽修语，渴鹿摩尼习气熏。赢得屠门留故步，侍郎排闼是杨云。
赵次珊馆长重葺舫斋用朱椒堂韵自述属和
作者：秦树声
朝代：清

议兵尺籍亦空虚，莫愧荆卿剑术疏。楚国丘墟留宋赋，汉家忠孝属班书。朔风忽送高斋雁，斜日微噞浊水鱼。羡杀昔贤悲夜雨，寂无情感到胥馀。壮心耻作嬖人奢，投老佣书两鬓华。许我千秋惭刻鹄，负公一事是涂鸦。荒凉寓县元和志，汗漫星河博望槎。景范以还无述缀，未知敝帚在谁家。
赵次珊馆长重葺舫斋用朱椒堂韵自述属和·其一
作者：秦树声
朝代：清

议兵尺籍亦空虚，莫愧荆卿剑术疏。楚国丘墟留宋赋，汉家忠孝属班书。朔风忽送高斋雁，斜日微噞浊水鱼。羡杀昔贤悲夜雨，寂无情感到胥馀。
赵次珊馆长重葺舫斋用朱椒堂韵自述属和·其三
作者：秦树声
朝代：清

薄持愿力即天魔，十载经楼枉杜多。差喜羽陵留蠹简，不愁钓渚起微波。寸阴鼎鼎驹隙，一适悠豕渡河。莫道陆沈赢老泪，要分一掬点吟窝。
赵次珊馆长重葺舫斋用朱椒堂韵自述属和·其二
作者：秦树声
朝代：清

壮心耻作嬖人奢，投老佣书两鬓华。许我千秋惭刻鹄，负公一事是涂鸦。荒凉寓县元和志，汗漫星河博望槎。景范以还无述缀，未知敝帚在谁家。
述怀
作者：秦树声
朝代：清

羞将蝉翼博千钧，牢落乾坤兀此身。梁国物情真吓鼠，鲁郊吾道未伤麟。谅无肝胆酬斯世，薄有襟裾拂古人。若道干戈堪养拙，夜吟无可百篇新。
门联
作者：秦树声
朝代：清
体裁：联

四壁图书生葬我；千秋孤奇冷看人。
题朱古微同年霜腴图
作者：秦树声
朝代：清

战胜萧辰道自肥，其如百卉已云腓。倚语私恨灰心晚，舞镜终疑惜羽非。凿齿大风同日月，腥鳞涎甲满裳衣。夏黄公亦岁寒侣，收肃琼明一钓矶。
元朔山谒太元宫
作者：秦株
朝代：清

绛殿穹窿冠岭开，清秋高倚集灵台。覆崖树色山中满，入硖河声塞外来。飞骑随人穿石往，抠衣谒帝拂云回。挥毫遍埽苍苔壁，深愧登高作赋才。
卖花声
作者：秦桢
朝代：清

窗外雨潇潇。炉篆香销。闲拈湘管写芭蕉。蕉上雨声心上恨，一样难描。无计破无聊。试剪红绡。自怜去住等春潮。连日阴晴归未稳，又说明朝。
东园诗和杜云川
作者：秦棐彝
朝代：清
体裁：五言律诗

拂石照水坐，微风香一园。鱼苗新雨出，蜂阵午晴喧。小艇依低槛，疏篱移短垣。暮烟迷远色，云室剪灯言。
江行即事
作者：秦棐彝
朝代：清
体裁：五言律诗

江水森无际，舟行倚好风。片帆斜照里，远浦淡烟中。雨岸荻花白，孤村枫叶红。溯流从此去，霭霭暮云空。
游仙
作者：秦棐彝
朝代：清
体裁：七言绝句

偶随刘阮到天台，路曲云深往复回。传语胡麻炊未熟，石门敲遍不曾开。
伏羌城北春眺
作者：秦武域
朝代：清

水村山郭尽烟霞，万树桃花罨柳花。燕子不须频顾语，一川春色在天涯。
寄巴陵杨明府乞君山茶次东坡和蒋夔寄茶韵
作者：秦武域
朝代：清

人生饮啄无非缘，百年遇合随所便。粗粝腐儒饱即可，谁能水陆穷芳鲜。独怜有好渐成癖，嫩蕊活火烹新泉。日铸郑宅昔曾试，碧瓯玉乳浮花圆。一自买舟下南楚，便如渴鲸思吸川。二月雷动蓓蕾结，家家摘取当新筵。岳州黄翎品最上，浥湖注目遥生涎。几叶润喉破烦闷，陋他蜡面膏须研。巴陵神君治第一，君山贡物如当年。拣选金芽献天子，王公次及谁能先。而我独为乞少许，但搜拙句无须钱。殷勤烦君倒筐笥，白绢三道斜封缠。寄到山家百拜受，肯付稚子姜盐煎。江上清风朗月夜，七碗啸傲凌前贤。陆羽卢仝今已矣，后之来者谁媸妍。诗成亟写博君笑，珍重他日还相镌。
春郊
作者：秦武域
朝代：清

春色怜羁思，芳郊望欲迷。草连村向背，泉束路东西。映柳围莺坐，飞花散马蹄。为寻酒家去，买醉好留题。
晚泊渝州江北
作者：秦武域
朝代：清

峡石岭松过眼青，九龙滩下泊沙汀。帆樯二水连天雾，镫火三山匝地星。巴子国开千载险，丰年碑在万家宁。为思蜀汉兴亡事，把酒临风独凭舲。
秦州咏古
作者：秦武域
朝代：清

杜甫咏诗南郭寺，于今老树郁苍苍。天风欲下闻龙吼，殿雾初开看鹤翔。异代游人常护惜，岁寒山色不凄凉。品题终赖空庭句，感叹安能汝寿长。
竞秀亭
作者：秦武域
朝代：清

我生不得汉嘉守，也作凌云载酒游。依槛挥杯为一啸，峨眉天半白云浮。
晚凉
作者：秦江
朝代：清
体裁：五言律诗

帘卷碧天高，惊蝉拥树号。晚凉归小院，秋意逼絺袍。节序惊心过，飞扬入梦豪。夜来双桂树，叶叶听萧骚。
溪山第一楼
作者：秦江
朝代：清
体裁：五言律诗

收拾溪山景，来登第一楼。波光五湖阔，塔影九龙浮。排闼朝迎爽，沿流晚泊舟。举头天尺五，逸兴寄闲鸥。
与从侄留仙赤仙小憩寄畅园
作者：秦泉芳
朝代：清

群从期何所，终朝缅翠微。雨余松鼠过，花落水禽飞。读易啜清茗，题诗吟落晖。溪山幽兴在，吾已憺忘归。
九日登西高山最高顶
作者：秦涌
朝代：清

茱萸斜插友人同，挥酒仙床兴不穷。棋散千村飞鸟外，星罗万象夕阳中。闲寻古寺霜前菊，戏说山斋秋末菘。百岁英雄今在否，离离衰草霸图空。
偶成
作者：秦涌
朝代：清

万里萧条景，江澜客夜愁。家山无限思，把酒倚高楼。
初冬偶成
作者：秦涌
朝代：清

羁窗岁晚意牢骚，闲制新诗饮酒醪。恨煞西风无赖甚，漫催黄叶下亭皋。
君山
作者：秦涌
朝代：清

晚磬黄泥庵，瘦石春申墓。烟外马驮沙，浮屠隐没树。
夏晚野行
作者：秦涌
朝代：清

牛背歌儿度远烟，东风拍拍雨余天。溪前忽露晴光晚，唱起垂杨无数蝉。
客中感怀四首
作者：秦涌
朝代：清

家山小别未多时，倏忽寒波动水湄。客里秋声倍萧飒，无端触起故园思。闲塘绿水变寒流，少妇砧声不暂收。莫道淮南悲落木，秋来我亦最工愁。寒蝉一曲唱新晴，满腹牢骚楚屈平。半壁残灯风雨夜，南征又听塞鸿声。今来事事动人愁，景物萧条宿雨收。试看陌头杨柳色，晚烟一抹不胜秋。
客中感怀四首·其一
作者：秦涌
朝代：清

家山小别未多时，倏忽寒波动水湄。客里秋声倍萧飒，无端触起故园思。
客中感怀四首·其三
作者：秦涌
朝代：清

寒蝉一曲唱新晴，满腹牢骚楚屈平。半壁残灯风雨夜，南征又听塞鸿声。
客中感怀四首·其二
作者：秦涌
朝代：清

闲塘绿水变寒流，少妇砧声不暂收。莫道淮南悲落木，秋来我亦最工愁。
客中感怀四首·其四
作者：秦涌
朝代：清

今来事事动人愁，景物萧条宿雨收。试看陌头杨柳色，晚烟一抹不胜秋。
拟游惠山雨阻不果
作者：秦涌
朝代：清

踏石穿林翠接天，拟携双屐度云烟。无端十日连绵雨，洗尽游思湖水边。
晚登忍草庵小阁
作者：秦涌
朝代：清

寻幽来阁中，万象俱寂寂。山僧晚未归，涧水时一滴。
晚登西高山
作者：秦涌
朝代：清

松风谡谡来，一片斜阳冷。泠泠石壁泉，宛坐清虚境。时闻樵斧声，趵趵黄茅岭。
晚过芙蓉湖
作者：秦涌
朝代：清

爱学坡翁赤壁游，东桥晚景正清幽。千村树色烟中暝，万丈圩堤水外浮。旅雁怯霜盘荻渚，寒灯傍岸识渔舟。文襄筹画真无匹，汩汩龙泽泻暮流。
梦中得句
作者：秦涌
朝代：清

寒梅和月开，烟光正霭霭。香气惹人来，罗浮是窗外。
渔舟吹笛
作者：秦涌
朝代：清

江渚黄舟泊，闲闲短笛音。声随夕照断，雨岸荻花深。
游惠山从石门上恰望太湖
作者：秦涌
朝代：清

天公知我性嗜奇，攒崖刬石排双峰。云边五窍尽谽谺，非具羽翼何能通。我闻昔年邵宝妙仙诀，曾离蹇嵼入云穴。兹来也学出尘游，杖藜徐步登危屺。怒石相争罅似门，气詟心惊疑欲裂。寻幽不惜神已痯，却怪天末斜阳晚。穿松踏岫凸复凹，心地相平奇路稳。湖光万顷动地来，鱼龙隐现那能辨。寄身埼礒瞰洪涛，须凛冰涧恒自勉。
秋日渡太湖
作者：秦涌
朝代：清

弥漫极目远，一叶剪洪流。浪走山疑簸，潮升岸欲浮。三洲天外迥，百族水中秋。欸乃渔人曲，苍然起暮愁。
舟行至高山北浜
作者：秦涌
朝代：清

云梯耸却压，截然半溪阴。抽桨舣山脚，时闻山鸟鸣。幽林有老衲，汲水下烟岑。相顾但一笑，悠然野水滨。跫然来忽去，松风传磬音。拟寻空外迹，云迷石径深。
舟过潘葑
作者：秦涌
朝代：清

顺水扬舲去，篷窗笑语欢。山光秋月淡，金柝夜声寒。野驿嗔鞍马，驰书响锡銮。高桥行在望，星斗五更残。
菊
作者：秦涌
朝代：清

繁英傲清霜，云是花隐者。会意即南山，何必东篱下。
雪夜过梨庄
作者：秦涌
朝代：清

沈庄倾圮变村庄，无复梨枝缀野场。雪压篷窗孤客冷，夜深何处吊真香。
题王石谷秋山行旅图
作者：秦涌
朝代：清

奚奴匹马好追游，宛转山凹涧水流。野店酒阑斜照晚，板桥人去暮云秋。深林叶落露烟寺，远岫岚生入画楼。满眼松涛疑滴翠，寒窗无事当寻幽。
题西高山岩栖楼
作者：秦涌
朝代：清

秋老山峦携屐行，窑潭旧迹动幽情。花开曲径烟深护，人过疏林鸟不惊。涧底数声钟欲晚，峰前一缕月初生。尘缘到此浑如洗，放眼危楼万象清。
咏马
作者：秦淇源
朝代：清
体裁：七言律诗

伏枥蹉跎已半生，每逢加齿倍心惊。传书荒驿嘶风急，啮草空槽啸月明。一顾无人应自惜，千金有价向谁评。锦鞍今世夸雕饰，但据皮毛浪得名。
白菜二首·其一
作者：秦淇源
朝代：清
体裁：七言律诗

尧葱舜韭竞相夸，此物宜尝寒素家。切划银刀飞玉屑，安排冰盏嚼梅花。莫嫌淡泊充肠腹，别具高寒沁齿牙。愧我半弓无隙地，难凭蔬植作生涯。
白菜二首·其二
作者：秦淇源
朝代：清
体裁：七言律诗

频劳终岁促登盘，确肖书生色相寒。茹素惯教油解淡，翻新更爱醋流酸。鸡豚野老堪同饷，井臼家风合共餐。鸠鹄穷黎憔悴甚，何堪常作此君看。
红豆四首·其一
作者：秦淇源
朝代：清
体裁：七言律诗

娇小初含琥珀光，匀圆似裹荔枝裳。三生旧恨啼鹃血，一点盟心付海棠。红雨作丸香欲绽，绿珠盈斛价难量。朱颜休自伤憔悴，好把相思话短长。
红豆四首·其三
作者：秦淇源
朝代：清
体裁：七言律诗

团圞心事属东风，鹤顶丰姿约略同。歌罢六幺殊婉转，串成九曲自玲珑。漫将春色窥壶底，合共明珠贮掌中。窃笑此身融绛蜡，为谁和泪寄诗筒。
红豆四首·其二
作者：秦淇源
朝代：清
体裁：七言律诗

长门月落夜沉沉，狼藉胭脂惜不禁。无梦灯花开并蒂，有怀栀子结同心。啄余鹦鹉抛钿盒，击碎珊瑚缀玉簪。南国繁华都已谢，那堪重忆子规林。
红豆四首·其四
作者：秦淇源
朝代：清
体裁：七言律诗

从来艳质最轻盈，种得愁苗过一生。不饮偏教常似醉，真痴便觉太多情。应随豆蔻联芳谱，莫羡樱桃作小名。试向瑛盘铺错落，一般更漏可怜声。
菊影
作者：秦淇源
朝代：清
体裁：七言律诗

种得柴桑花满村，卷帘人瘦近黄昏。迷离色相空香国，黯淡精神借月魂。红烛持鳌相对坐，白衣送酒暗敲门。怜渠傲骨浑疑化，半属烟痕半墨痕。
书崇庆常公殉节传后
作者：秦清
朝代：清

东北有伟人，大名垂西南。政化延邛笮，啸歌抒幽覃。春嘘山矗矗，秋净水潭潭。琴能鸣其治，泉亦忘其贪。符彼循吏传，如皈弥勒龛。蚤蔚凤苞九，易报鹿鸣三。所难在大节，而匪矢空谈。牙璋入三巴，偫粮供鱼蚕。天落一将星，地震五丁男。平生忠孝亮，动与意气酣。胆固大如斗，手乃剑磨镡。舌为犀锋利，目为虎视耽。日晕生雌霓，妖魄褫虪甝。一死太山重，就之若饴甘。蠢尔如豕突，瞬顾已就戡。卓哉此鸿爪，千秋迹可探。承庥在翼子，明发慎毋惭。浩歌起遐瞩，蜀山挺翠岚。
望江南
作者：秦清芬
朝代：清

人静也，独自怯凭阑。戏剥瓜仁排卐字，闲将盏底印连环。无事上眉湾。
西湖数峰阁联
作者：秦湘业
朝代：清
体裁：联

抗珰就义，殉国成仁，大节本无殊，积血尚留燕市碧；竹阁同登，柏堂小憩，忠魂应未远，数峰从见越山青。
望盆楼分韵得正字
作者：秦源宽
朝代：清

谁将薪槱意，寄托柴桑径。望益颜书楼，砥砺谆提命。愧我欲升堂，衰迟白发迸。眷怀入室英，蔚起鼓后劲。尚克祇师言，羹墙见先正。
送邑候张湘门先生还湖南
作者：秦源宽
朝代：清

不得留公却送公，烹鲜小试半年中。谁怜遮道攀辕泣，为达斯民借寇衷。
姑溪泛艇图为吴竹堂题
作者：秦潮
朝代：清
体裁：五言律诗

客意如杨柳，千丝绾不牢。东风吹别梦，飞上片帆高。我亦辞家久，青山首独搔。樽前招太白，销落几风涛。
寿同年复堂观察七十·其一
作者：秦潮
朝代：清
体裁：五言律诗

试向悬车日，重论选佛时。离怀今旧雨，使节北南枝。陆贾装真俭，林逋宅已移。他年吟社里，风雅是吾师。
寿同年复堂观察七十·其二
作者：秦潮
朝代：清
体裁：五言律诗

记否承明直，相违廿四年。羡公归岭屐，酌我在山泉。台省尊前辈，江湖作散仙。可能春水暖，来放宛溪船。
度箬岭
作者：秦潮
朝代：清
体裁：古风

披衣坐篮舆，静夜光灿瑳。不知行径微，但觉滩声裹。夙醒兼梦寐，惊定苦扬簸。舍舆缘蹬行，十步足九跛。冻痕交竹影，蹴踏纷碎琐。半岭闻晨钟，茫茫寒月堕。
桃源道中
作者：秦潮
朝代：清
体裁：七言律诗

山半真看踏絮云，断崖屹立看湖漘。美人兰浦行吟地，渔父桃源见在身。佳境烟萝迷过客，傍溪屋舍见遗民。秦皇多少游仙梦，不道神仙苦避秦。
渡漳河
作者：秦潮
朝代：清
体裁：五言律诗

望望漳河水，环流邺下都。怒涛仍跋扈，疑冢竟模糊。不省同槽马，空歌匝树乌。荒冈愁思积，一为吊夫夫。
青云楼次鲍若洲留别敬亭山韵
作者：秦潮
朝代：清
体裁：五言律诗

向晚一看山，人如鸟欲还。小楼经岁别，疏雨六朝颜。秋老叶先战，霜轻藓未斑。并将今古意，付与乱云间。
香花墩谒包孝肃遗像
作者：秦潮
朝代：清
体裁：七言律诗

曾于青史见嵯峨，庆历斯人亮节多。风雨春祠余白社，须眉秋气逼黄河。到今遗像风犹凛，往日蹊田议太苛。三疏平生心迹在，郑公妩媚竟如何。
落花
作者：秦濂
朝代：清
体裁：七言律诗

锦瑟年华易断肠，红楼烟月总茫茫。一春闲梦随流水，半醉离情付夕阳。邺下诸人才叹逝，华清遗恨惯埋香。东风吹尽无消息，留与乌衣话短长。
谒夷齐庙
作者：秦濂
朝代：清
体裁：五言律诗

欲问墨胎氏，高风万古留。弟兄甘让国，生死不臣周。但得称清圣，何心谥惠侯。衣冠如欲浼，双庙对寒流。
重阳后二日泛舟至惠山有作
作者：秦濂
朝代：清
体裁：七言律诗

扁舟出郭泛涟漪，如此林峦著屐宜。终古泉流秦代坞，三秋木落楚人祠。青山有约消茶话，碧社无情付酒悲。薄暝寒塘呼棹返，裴回犹恋夕阳时。
三闾大夫祠联
作者：秦瀛
朝代：清
体裁：联

何处招魂，香草还生三户地；当年呵壁，湘流应识九歌心。
为槎客题小桐溪山馆图
作者：秦瀛
朝代：清

山人著书好，家住小桐溪。岚气穿林合，松阴与屋齐。看云孤鹤过，傍渚一禽啼。白发吾将隐，寻君共杖藜。
兴桓道中奉寄家叔父平凉
作者：秦瀛
朝代：清

紫塞秋深木叶红，一年离思逐崆峒。乱山匹马燕云北，古郡斜阳陇水东。雁影遥连沙碛暮，笳声寒起戍楼空。焚香帘阁多清暇，应有音书寄北风。
剑门
作者：秦瀛
朝代：清

谁割栈云青？移来大剑形。双扉开绝壁，一线走沧溟。凿破疑鬼斧，削成烦巨灵。但有飞鸟外，积铁插空冥。
文信国祠联
作者：秦瀛
朝代：清
体裁：联

杜宇声寒，柴市一腔留热血；梅花梦断，瓯江千载泣忠魂。
松寥阁
作者：秦瀛
朝代：清

高阁层崖上，披云坐翠微。岚光留佛住，松色挟江飞。独此饭香屑，寂然生道机。匆匆又城市，还未著僧衣。
水阁
作者：秦瀛
朝代：清

欲雨不成雨，凉阴生四围。溪云浮阁动，沙鸟入门飞。身世此无事，乾坤聊息机。渔歌传别浦，柳外一船归。
江上有怀
作者：秦瀛
朝代：清

江波如此深，此是故人心。携我江边梦，听君膝上琴。调高风易断，音苦月先沈。太息《广陵散》，相思枫树林。
渡黄浦至平湖
作者：秦瀛
朝代：清

春申浦口午潮生，及到斜阳潮始平。风便东湖挂帆去，弄珠楼上笛三更。
送友之金陵
作者：秦瀛
朝代：清

南朝一片月，只在板桥西。楼笛隔江起，宫鸦何处栖。故人自兹去，今夜宿青溪。孤枕应无寐，秣陵秋已凄。
邵宝祠联
作者：秦瀛
朝代：清
体裁：联

疏许立身，一饭心常悬北阙；功存讲学，半弓地已辟东林。
金鼓洞
作者：秦瀛
朝代：清

䆗窱出古洞，洞壑复森沈。不闻金鼓响，樵斧在远林。清风竹间至，苍苔满秋阴。白日忽高下，碧云无古今。孤花媚寒涧，幽树悦众禽。当其万籁寂，自得山水音。忘言憩磐石，雪乳流衣襟。
闻卖花声
作者：秦瀛
朝代：清

一架荼蘼映画屏，卖花声里梦初醒。浑忘八十年光近，还似儿童枕上听。
挽张之洞联
作者：秦炳直
朝代：清
体裁：联

经营八表，依恋九重，斯言自定生平，旷世忠勋光日月；屏除贪婪，登进廉正，一息不忘大计，弥留遗疏巩山河。
挽张百熙联
作者：秦炳直
朝代：清
体裁：联

人才罗吕袋之中，首列剡章惭我陋；学术岐秦燔以上，竞谈欧化负公多。
挽曾国荃联
作者：秦炳直
朝代：清
体裁：联

文正称阿弟曰白眉君，已预识定皖平吴经略；天子倚勋臣如子仪氏，更多劳救饥拯溺精神。
挽曾纪泽联
作者：秦炳直
朝代：清
体裁：联

三寸舌真逾十万师，专对从诵诗习礼而来，用能海外折冲，提挈边庭归正朔；死诸葛能走生仲达，丑虏以伺隙乘危为计，未识邸中赞画，有无遗策及安东？
腊月十三日送临川北游
作者：秦焕
朝代：清

四野浓霜剪剪风，登高目送小车东。回头乌帽坡陀隔，出没低昂日影红。
自五牧至吕城
作者：秦焕
朝代：清

破晓晴光幸未悭，鸣钲发棹早曦殷。水经五牧黄于土，岸近丹阳矗似山。人语缫丝声不断，农忙割麦月无闲。旌旗壤堞风飘处，愁绪难忘时世艰。
过郯城
作者：秦焕
朝代：清

车轮喧轣辘，驱马过荒城。野阔树无影，风寒沙有声。健儿行带剑，牧竖坐谈兵。岂少匡时策，行行望帝京。
暮春寄畅园作
作者：秦燮
朝代：清

为爱园林迥出尘，回廊曲蹬往来频。饯春有约花迎我，与物无猜鸟近人。游屐渐稀惩世态，名山静对见天真。披襟宛转桥边坐，俯看游鳞戏水滨。
村居漫兴三首
作者：秦燮
朝代：清

兔走乌飞一刹那，六旬岁月等闲过。逢人怕听关心话，道我年来白发多。悔作京华万里游，故闾无恙寄吟眸。弄孙朝夕含饴惯，索我身牙抱不休。笔床茶灶自徘徊，百级云梯志已灰。泄柳闭门非傲物，恐教俗客足音来。
村居漫兴三首·其一
作者：秦燮
朝代：清

兔走乌飞一刹那，六旬岁月等闲过。逢人怕听关心话，道我年来白发多。
村居漫兴三首·其三
作者：秦燮
朝代：清

笔床茶灶自徘徊，百级云梯志已灰。泄柳闭门非傲物，恐教俗客足音来。
村居漫兴三首·其二
作者：秦燮
朝代：清

悔作京华万里游，故闾无恙寄吟眸。弄孙朝夕含饴惯，索我身牙抱不休。
登君山望江楼
作者：秦燮
朝代：清

试上高楼望，滔滔势不穷。浪翻山脚动，潮落海门空。舟楫行天外，风云入座中。拟寻公子墓，举目但蒿蓬。
登惠山绝顶
作者：秦燮
朝代：清

纵目疑无地，抬头只有天。一身云雾拥，暝色上峰巅。
登龙山顶望太湖七十二峰歌
作者：秦燮
朝代：清

陟山不陟昆仑巅，胸襟眼界仍拘牵。观水不观沧海外，管窥莫测乾坤大。生长湖边数十秋，眼前胜境未穷搜。春来忽发登临兴，振策龙峰最上头。老去犹夸健腰脚，努力抠衣扳峻崿。岩岫参差千仞高，石门谽谺五丁凿。吟肩高耸立崔嵬，万顷湖光一镜开。七十二峰供指顾，帆樯络绎凫飞来。怒涛浴日蛟龙舞，雾髻烟鬟忽吞吐。我生此境得未曾，不禁惊呼拍双股。倏然云气迷长空，雷声隐隐起谾豅。生怕狂风故作恶，挟我飞向汪洋中。寺中老僧特超俗，有徒侍侧清如鹄。殷勤挽我到云房，山花红润藤萝绿。僧挥麈尾说行踪，五岳四渎罗心胸。自怜衰朽抛游杖，卓锡三年住九龙。闻言不觉掀髯笑，选胜探奇皆入妙。名缰束缚空守株，悔不相随一凭眺。我当更持三月粮，直渡东海窥扶桑。蓬壶方杖恣登览，俯视尘世徒茫茫。
蓉湖消夏竹枝词十首
作者：秦燮
朝代：清

冰纹窗子绿栏杆，水涨城河荡桨宽。怪底少年争下网，对门红袖隔帘看。鬓花双亸翠云钗，女伴相携戏水涯。只有小姑羞涩甚，低头无语看弓鞋。垂垂短发女沙弥，水作丰神玉作肌。瞥见画船将傍岸，镜台先去理双眉。双双竞趁木兰桡，挟妓招凉五洞桥。莺啭一声花底歇，琵琶斜抱隔船招。樽前度曲敛双蛾，酒入香腮媚语多。郎酌半杯侬半盏，十分沉醉不胜歌。轻纨歌扇写蝇头，手弄香囊茉莉球。水榭半开帘半卷，绿杨阴下看归舟。捻脂弄粉踏摇娘，纤手殷勤递酒浆。落空暗将瓜子剥，送来还带口脂香。环翠楼边拟扣船，无腔小曲唱当筵。酒拼卜夜迟归棹，还向渔舟买钓鲜。新样衣衫时样鬟，慈云寺里正清闲。荷花未放游人少，悄语渔船到惠山。敦罗衫子软纱裙，一样温存眼色分。只恐贪杯郎醉倒，累侬代饮觉微醺。
蓉湖消夏竹枝词十首·其一
作者：秦燮
朝代：清

冰纹窗子绿栏杆，水涨城河荡桨宽。怪底少年争下网，对门红袖隔帘看。
蓉湖消夏竹枝词十首·其七
作者：秦燮
朝代：清

捻脂弄粉踏摇娘，纤手殷勤递酒浆。落空暗将瓜子剥，送来还带口脂香。
蓉湖消夏竹枝词十首·其三
作者：秦燮
朝代：清

垂垂短发女沙弥，水作丰神玉作肌。瞥见画船将傍岸，镜台先去理双眉。
蓉湖消夏竹枝词十首·其九
作者：秦燮
朝代：清

新样衣衫时样鬟，慈云寺里正清闲。荷花未放游人少，悄语渔船到惠山。
蓉湖消夏竹枝词十首·其二
作者：秦燮
朝代：清

鬓花双亸翠云钗，女伴相携戏水涯。只有小姑羞涩甚，低头无语看弓鞋。
蓉湖消夏竹枝词十首·其五
作者：秦燮
朝代：清

樽前度曲敛双蛾，酒入香腮媚语多。郎酌半杯侬半盏，十分沉醉不胜歌。
蓉湖消夏竹枝词十首·其八
作者：秦燮
朝代：清

环翠楼边拟扣船，无腔小曲唱当筵。酒拼卜夜迟归棹，还向渔舟买钓鲜。
蓉湖消夏竹枝词十首·其六
作者：秦燮
朝代：清

轻纨歌扇写蝇头，手弄香囊茉莉球。水榭半开帘半卷，绿杨阴下看归舟。
蓉湖消夏竹枝词十首·其十
作者：秦燮
朝代：清

敦罗衫子软纱裙，一样温存眼色分。只恐贪杯郎醉倒，累侬代饮觉微醺。
蓉湖消夏竹枝词十首·其四
作者：秦燮
朝代：清

双双竞趁木兰桡，挟妓招凉五洞桥。莺啭一声花底歇，琵琶斜抱隔船招。
寄畅园二首·其一
作者：秦玉海
朝代：清
体裁：五言律诗

直似名山护，园林阅岁年。松间穿片月，石上听飞泉。雨霁千重画，云开一抹烟。探幽花鸟外，习静好安禅。
寄畅园二首·其二
作者：秦玉海
朝代：清
体裁：五言律诗

山径藤萝入，岩峦绝处通。梅芬栖野鹤，竹韵夹长虹。移屐衣沾翠，携尊花映红。窥园心不滓，如在玉壶中。
惠山寺第二泉
作者：秦玉海
朝代：清
体裁：古风

慧麓钟秀泉流香，石亭卓立森宸章。规天矩地澄万景，一泓水绕漪澜堂。此泉终古流不息，可砭俗耳涤诗肠。松雪道人手挥翰，字青石白辉岩旁。谁携小团烹活火，秋来闲向修篁坐。时翻雪乳喷烟鬟，忽如夜雨纷纷堕。髯仙踏遍江南山，若冰洞前听潺潺。品泉桑苧风流渺，调水竹符相往还。一瓯飞雪踰琼液，析薪涧底煮白石。品题常留天地间，放眼来眺九龙脊。吁嗟乎，何必吸江与泛海，至今携月诗犹在。
晓起放棹湖中观荷
作者：秦玉海
朝代：清
体裁：七言律诗

坡仙堤畔放轻篷，十里莲歌唱晓风。云镜乍磨花潋滟，露珠细泻叶玲珑。香光波影亭亭出，霞壁云墙曲曲通。不信浣纱人竟杳，靓妆犹似苎萝红。
端午吊屈大夫
作者：秦玉海
朝代：清
体裁：七言律诗

欲吊忠魂问汨罗，榴红蒲绿意如何。当年泣血离骚赋，此日关心渔父歌。角黍争投传楚俗，画船轻漾傍湘波。只今箫管连朝闹，江上空余兰茝多。
蓉湖棹歌
作者：秦玉海
朝代：清
体裁：古风

雨晴出郭三月天，桃溪岸柳相新鲜。蓉湖春涨无边阔，吐纳九龙空翠连。我来棹破琉璃碧，半篙摇动青苍烟。吴歌拍浪一声起，万橹呕轧鸣清涟。中流荡漾意潇洒，山光云影随渔船。飞燕蹴花掠波去，鲦鱼吹浪乘风旋。是时人在水晶域，高歌击楫开酒筵。五泻胜游魏皮陆，偶留鸿爪如飞仙。此山此水只依旧，古人安往心惘然。浮觞脱帽且为乐，撑住天地惟诗篇。兴酣不觉夕阳逝，北塘灯火相回沿。归桡笑指远帆外，一钩新月龙峰颠。
蓉湖竞渡歌
作者：秦玉海
朝代：清
体裁：古风

忽闻箫鼓声震天，玻璃掉破相洄沿。篙师指挥尽如意，云霞旌旗争相先。吐纳山光九龙里，环集观者纷喧阗。是时赤日正当午，水天一色相吞吐。舳舻相接若云屯，四面招呼快先睹。胜游当次兴何极，不觉斜阳忽西没。天公恰送半帆风，归来载得篷窗月。
阅江楼晚眺
作者：秦玉海
朝代：清
体裁：五言律诗

四面开图画，登临入望中。湖含秋水绿，山衬夕阳红。云树迷江北，风帆渡浙东。潮来看一线，万象豁尘蒙。
题族兄芸轩观荷垂钓图
作者：秦玉海
朝代：清
体裁：古风

列宿辉云台，掉首翩然逝。严滩一钓竿，高踪竟谁侣。碌碌彼簪缨，之子喟而起。铜帽兼棕鞋，垂钓吴江涘。波涛吁可危，引满蒲帆驶。尘网大于天，逐利不知止。何如此片矶，安稳常坐视。杨柳散和风，芙蓉峙秋水。客星笑披裘，同调吾与尔。
度胶山
作者：秦玠
朝代：清

鸟集云停过草庵，悠悠心事向谁谈。南人北去途将半，步步回头总望南。
移寓啸傲泾作
作者：秦玠
朝代：清

廿载浮沉等系匏，今朝栖止自堪嘲。岂同狡兔营三窟，暂拟鸣鸠借一巢。醉倒竹窗忘去住，吟余纸阁任推敲。只防风雨飘摇苦，未敢轻将家室抛。
满江红
作者：秦瑗
朝代：清

滇水蛮云，隔不断、离愁重叠。凝眸处，人遥绝塞，天涯草碧。悔昔无端轻撒手，伤今有泪空沾臆。羡团圆，万里伴君行，天边月。别来恨，凭谁说。重来约，真难必。祗残编剩墨，断肠陈迹。长夜寒衾颠倒梦，残春花事凄凉色。看归梁，双燕已营巢，君犹客。
四月十九日集望益楼
作者：秦甸
朝代：清

高楼补山阙，山翠当窗分。坐对兴非一，万象相主宾。虚檐乍雨过，淡冶怡我神。蔚然关中彦，雅意在作人。兹楼虽昔枸，弦诵今始闻。黾勉赴兹会，讲萟同莘莘。金春而玉应，叩触皆天真。所得良不浅，淹留忘日熏。五柳古高士，望亦情尤殷。矧予服儒服，讵敢远道津。漉酒未瑕学，学垫林宗巾。
卜算子
作者：秦矞章
朝代：清

寂寞雨中花，憔悴堤边柳。今日吟鞭过画桥，当日来时候。吹去更回头，离续浓于酒。一一珠帘尽下钩，人在帘中否。
点绛唇
作者：秦矞章
朝代：清

极目斜阳，重来燕子浑无信。清明节近，入夜东风紧。开尽梨花，庭院愔愔静。量愁较恨。端正春来病。
姑射山访神居洞
作者：秦知域
朝代：清

秀气结壶口，姑射辟仙境。著屐访神居，络绎延清景。雨后岚欲滴，积翠撩人冷。松荫接藤缠，飞泉散碧岭。仙禽时一声，寂寂四山静。半日幽间趣，顿觉浮生永。鹿女还金阙，莲花开玉井。澄潭水一泓，上下光耿耿。杖策寻南洞，肃将衣裳整。拟拜绰约子，不见冰雪影。斫芝更斸苓，云深隔几顷。憩诵《南华》篇，肩吾笑夙秉。萧萧满林秋，日暮风涛警。恐是御龙归，悠然长引领。
芦花
作者：秦知域
朝代：清

浪得花名久，萧萧白鹭洲。丛深缘近水，干弱易成秋。明月寒渔户，江风拂客舟。无须叹摇落，犹足代薪槱。
临江仙·初春
作者：秦篆
朝代：清
体裁：词

婉约春光。如静女，含羞初向人前。再迟半月即嫣然，魂消非怨别，神醉未登筵。惟有远山青觉早，依依浅黛堪怜。东风易上美人肩，吹愁成一片，不待落花天。
念奴娇·雨花台晚眺
作者：秦篆
朝代：清
体裁：词

弥天秋色，正空山一片，斜阳留客。台上登高吹铁笛，约友频沽欢伯。木末亭荒，松涛怒卷，古寺飘黄雪。澄江如练，波光隐隐明灭。极望烟锁钟山，牛羊衰草，王气都消歇。忽听孤鸿声叫断，似诉六朝陵阙。满眼兴亡，钟残僧老，烂尽横江铁。醉题诗句，今风飘上圆月。
浣溪沙·钓台
作者：秦篆
朝代：清
体裁：词

淮水萧萧落叶催。王孙旧迹长莓苔。烟迷云梦易生哀。百战英雄怀一饭，千秋陵寝让孤台。西风满眼燕飞来。
丹阳访石曼卿墓
作者：秦缃业
朝代：清

抔土云阳驿外存，我来招得酒人魂。谭兵慷慨升平日，骂坐猖狂卿相门。赠麦已成千古义，赐绯徒感一时恩。蓉城仙骨今应蜕，空欲停帆酹此樽。
大雪
作者：秦缃业
朝代：清

柳絮纷纷飞满天，居然三白兆丰年。耕牛食尽耕夫散，谁种临溪万顷田。
挽曾国藩联
作者：秦缃业
朝代：清
体裁：联

名士名将名相，备之一身，衡岳溯钟灵，天为中兴降申甫；立德立功立言，足于千古，江流助悲哽，人谁后起继萧曹。
石浪庵
作者：秦缃业
朝代：清

篮舆度危岭，一寺抱云根。湖势到门束，山形对佛尊。钟催夕阳去，松约暮涛喧。新茗堪留客，泉烹石鼎温。
访虞山赵次侯博士小园赋赠
作者：秦缃业
朝代：清

青山依旧属君家，十载重来感鬓华。独叹婆娑百年树，空开烂漫满园花。狂来欲尽酒千斛，乱后犹存书五车。人事干戈还未定，可容耕钓作生涯。
舟夜
作者：秦缃武
朝代：清

寂寞荒郊夜，孤篷几度过。江空惊月早，山远觉云多。暮色荒如许，秋光淡若何。忘机随处得，前浦发渔歌。
梁溪秋泛
作者：秦臻
朝代：清

疏疏水柳蘸轻波，新霁江村晒短蓑。红蓼花稀蘋叶老，寒塘犹唱《采菱歌》。家家小艇系柴扉，秋水生时没钓矶。日暮渔人未归去，树头一对竹鸡飞。
梁溪秋泛·其一
作者：秦臻
朝代：清

疏疏水柳蘸轻波，新霁江村晒短蓑。红蓼花稀蘋叶老，寒塘犹唱《采菱歌》。
梁溪秋泛·其二
作者：秦臻
朝代：清

家家小艇系柴扉，秋水生时没钓矶。日暮渔人未归去，树头一对竹鸡飞。
约茗龙缝泉用山谷谢黄司业寄惠山泉韵
作者：秦臻
朝代：清

偶持矞云小苍璧，相约试泉不用书。山骨清裂暗脉动，乳水决窦生露珠。我心久枯舌不腴，活火乍发蟹眼如。煎成一瓯竞先饮，撑肠五岳浇为湖。
虞山记游
作者：秦臻
朝代：清

空香来微茫，鸟语不知处。偶随磬韵寻，梅花落无数。薄薄花生烟，滴滴花含露。道心相与淡，无言独自悟。快意登层楼，遥看海山暮。云烟法席开，日月禅龛护。山僧颇不俗，与花同寒素。一心忏佛缘，勿令风号怒。留此峰头雪，好索幽人句。
游石门白鹤道院
作者：秦若旸
朝代：清
体裁：七言律诗

世上何尝别有天，此间风景即神仙。倚岩楼阁嚣尘断，排闼峰峦秀色连。石罅水流声似雨，山腰云出气如烟。道人记得当年事，煮茗闲谈邵二泉。
破寺
作者：秦若旸
朝代：清
体裁：五言律诗

山径行踪少，缘知野寺荒。树根撑古砌，藤蔓络危墙。尘袭经台暗，风飘佛幕凉。老僧披破衲，扪虱倚斜阳。
秋夜
作者：秦若旸
朝代：清
体裁：五言律诗

野景最宜秋，宵来分外幽。轻烟含老树，皓月印寒流。萤火疏帘入，虫声古砌稠。闲眠小轩下，清梦独悠悠。
蓉湖春泛
作者：秦若旸
朝代：清
体裁：七言绝句

十里蓉湖共泛舟，春光荡漾碧波流。花娇柳媚撩人意，尽在芳洲古渡头。
秋日即事
作者：秦茂林
朝代：清
体裁：五言律诗

天渺云千里，霞明水一湾。风声寒落叶，秋气远沈山。世界狂时小，诗怀醉后闲。那能苦拘束，短褐信人间。
东庭作
作者：秦荣光
朝代：清

小小三弓圃，疏疏六尺篱。有花难辨种，无树不交枝。聚石新增坞，环墙半傍池。眼前生意满，绿草碧苔滋。
拟杜登岳阳楼
作者：秦荣光
朝代：清

岳阳楼上望，高出岳阳城。山势趋南戒，潮流混太清。星辰仍北拱，车马尚西征。我问今宵月，鄜州隔几程。
读云川阁集怀半楼夫子
作者：秦莘田
朝代：清

词坛老伯浣花仙，来往城南续旧缘。负笈十年从组训，瓣香一线得师传。溯洄秋水齐前哲，嘘拂春风引后贤。顾五村居刘二病，陆游相对念菰川。
冬夜有怀和天钧上人
作者：秦蕙田
朝代：清

暮云归远树，夕阳在西岭。招提寂无人，徙倚息孤影。空山响天籁，严霜袭衣冷。皓魄澹禅心，凉宵知漏永。嗟余履屯难，壮志邈难骋。反侧听蛩吟，荧荧一镫静。清飙山中来，助我发深省。起坐调鸣琴，幽怀徒耿耿。
燕子矶
作者：秦蕙田
朝代：清

策杖陟层巅，凌虚望远天。江山自终古，亭榭几经年。帆影悬残照，渔歌入暮烟。长吟舒逸兴，风月任无边。
秋斋杂咏
作者：秦蕙田
朝代：清

夙有东皋约，春畦十亩閒。窗开泉上树，门对雨中山。好鸟亦知静，孤云时就闲。何当守寂寞，长掩旧柴关。
答复初先生见寄之作
作者：秦蕙田
朝代：清

六籍圣人贻，绍述赖百氏。纪纲天地人，厥功焉可纪。精言与大义，历历瞭如指。性功达治术，出处均一轨。胡为后世士，触目惊且哆。如构九层台，版筑倾基址，又如舟失舵，簸荡风波里。礼器及车服，谁复求形似。吾邑有顾翁，复古气雄伟。穷年抱遗经，含咀吸真髓。脱身尘壒外，清旷莫与比。拥书万卷楼，寻原必迄委。初年学古文，下笔辄光炜。尚论爱司马，年谱究终始。神交若投契，觌面相应唯。讵止传贤踪，裨补先正史。三礼图宫室，古意追释米。穿穴暨春秋，三传列砚几。创成大事表，务合笔削旨。书成忽十稔，作歌告诸子。谓蒙守朴学，谬与谈名理。款款尺素书，殷勤附赤鲤。轩朗豁双眸，不啻脱痏疻。所恨久离索，末由竟株柢。先生名山业，尘垢视青紫。高风式乡闾，立志起顽鄙。嗟予日荒落，勺蠡难测海。持示蔡与吴，入手先色喜。何当返柴荆，百尺容攀倚。
题壁二首·其二
作者：秦观
朝代：清
体裁：七言绝句

渺渺孤城白水环，舳舻人语夕霏间。林梢一抹青如画，应是淮流转处山。
寄畅园
作者：秦赓彤
朝代：清

凤谷旧行窝，园扉罥女萝。岚光吞日小，树影落池多。台榭今已矣，禽鱼乐若何。天然有真趣，游憩恍盘阿。
锡山塔下双刹寺有杜鹃一本高逾寻丈开时鲜红满目盖百年物也余于癸卯三月往观即赋
作者：秦赓彤
朝代：清

夕阳西下溶溶月，万点猩红明不灭。空山无人乌夜啼，何年遗下子规血。双刹寂寞埋蓬蒿，幸免兵燹供薪樵。君不见润州鹤林寺，流红满地悲花妖。
偶作
作者：秦道然
朝代：清

文章从何生，其道本自然。中天列象纬，川岳蒸云烟。风来水生波，春至花自鲜。人心何所有，出之则绵绵。悟此无文意，至文乃生焉。嗤嗤夸毗子，绮丽徒争妍。
咏史
作者：秦道然
朝代：清

六籍委秦焰，圣学弃榛丛。董子乃崛兴，遗经究始终。不沿纵横流，不将枝叶穷。精心契先圣，高文发群蒙。譬如剥复间，微阳生穷冬。譬如百世系，一线传其宗。孟氏醇平醇，继之则有公。何为昌黎书，乃称轲与雄。
夏日闲居
作者：秦道然
朝代：清

何以娱水日，对景常忘言。栖迟讵非计，造物与我闲。碧草长庭除，珍禽息树间。微风生秋意，雨气在远山。良友欣然来，小酌俱陶然。柴门月色里，相送溪桥边。
山居诗
作者：秦道然
朝代：清

山斋寂寂，玄鸟初来。春风融融，林花乍开。共二三子，抚景衔杯。从容咏歌，吾师点哉！
春日月坡初成
作者：秦道然
朝代：清

湖干月无际，月坡先得之。山人倚杖间，坡上月到时。逝者不可留，明月常如兹。田夫荷锄归，渔舟亦来斯。笑言堤柳畔，谁云不相知？仰观天宇空，不碍浮云驰。
湖上闲居友人适至
作者：秦道然
朝代：清

昔人感离群，吾亦念吾友。片帆湖上来，扁舟系堤柳。呼童扫三径，欣欣竞奔走。清言味道腴，庶慰别来久。相期在千载，聚散亦何有。结契不同方，合并亦非偶。载歌《伐木》章，真气满户牖。
老境
作者：秦道然
朝代：清

天运日推迁，人生有大分。隆冬百虫蛰，分耳非为困。老年精力衰，聪明安所骋。冥心了无怍，无怍乃无闷。
静坐吟二首
作者：秦道然
朝代：清

我爱山中坐，白云来无时。垂天自霭霭，归山亦徐徐。青松千岁姿，天矫干霄枝。舍此下栖鸟，营营竟安之？超然无怀世，日夕心刘怡。我爱水边坐，照我遗世情。周流虽不居，莹澈全其真。蒲芦依渚碧，杜若方春荣。波间双白鸥，游泳不复惊。高天云影净，相对同涵清。
静坐吟二首·其一
作者：秦道然
朝代：清

我爱山中坐，白云来无时。垂天自霭霭，归山亦徐徐。青松千岁姿，天矫干霄枝。舍此下栖鸟，营营竟安之？超然无怀世，日夕心刘怡。
静坐吟二首·其二
作者：秦道然
朝代：清

我爱水边坐，照我遗世情。周流虽不居，莹澈全其真。蒲芦依渚碧，杜若方春荣。波间双白鸥，游泳不复惊。高天云影净，相对同涵清。
韬光静坐
作者：秦道然
朝代：清

一涉山水趣，所得常有馀。况兹禅境寂，更值三春初。岚光照几榻，花气盈庭除。忽聆清馨音，顿觉尘迹疏。先圣言渊渊，瞿昙说如如。门庭别疑似，当别静与虚。欲识道味腴，莫厌山中居。
来悦楼呈吴伯诚明府
作者：秦鉽
朝代：清

潘花近种伯鸾溪，榜客传歌到穆西。霜肃兜鍪明夜郭，风熏襦裤煖春堤。才多洒墨楼千尺，泽布平徭雨一犁。自是卧辕欢借冠，御屏久已注铨题。
醉翁亭怀古
作者：秦鐄
朝代：清

琅琊亭馆郁苍苍，未许行人识醉乡。北宋君臣论景祐，南谯山水老欧阳。一林啼鸟宾朋散，千古流泉啸咏长。并入众声醒客耳，不胜萧瑟满回塘。
松江刘太守移守皖郡颂声四播作诗寄之
作者：秦钜伦
朝代：清

花鞭锦绣鞍，持节过江干。政简民无讼，心清法字宽。仁风披远甸，雅化遍同安。安得如公等，绥猷万姓欢。
暮春携酒登见山楼遇族侄凌沧
作者：秦钧仪
朝代：清

委巷少车辙，高楼深树间。好携婪尾酒，来看佛头山。大雅谁复作，斯人安可攀。兴阑逢小阮，醉倒接离还。
自武昌之汉阳晚泊汉口
作者：秦钧仪
朝代：清

萍迹南来似转蓬，伯牙台外溯归鸿。悠悠汉水连湘水，淼淼云中更梦中。笠泽旧吟怀醉士，习池今许问山公。片帆剪破烟波月，肠断梅花一笛风。
贺张百熙60寿联
作者：秦锡纯
朝代：清
体裁：联

伯恭聪强，令公寿考；欧阳文学，司马勋名。
吁嗟
作者：秦镛
朝代：清
体裁：古风

吁嗟此日不再得，今古几人持道脉。先贤讲学旧东林，明府得朋新丽泽。四子言如万斛珠，二泉说与千金易。绛帐清风拂子衿，黄堂化雨润丘陌。一旦归舆赋随初，吾道虽南马首北。仲尼归鲁是何年，泗水泉林并增色。田间遗老顿无主，使我攀车泪沾臆。草深一丈讲堂前，吁嗟此日不再得。
开利寺观鹅亭
作者：秦镛
朝代：清
体裁：七言律诗

千秋胜事等飞蓬，野寺偏明落照中。书法只看青鸟篆，诗传犹胜碧纱笼。观鹅亭上悲先泽，涤砚池头忆古风。只恐桑田已非故，百年空想旧音容。
新复燕居庙成敬和忠宪先师废院诗
作者：秦镛
朝代：清

龟山嫡派紫阳翁，脉演梁溪日再中。三十年来兴废事，道南祠畔转春风。昔年朝士毁东林，世道凌夷遂陆沉。一亩故宫今尚在，谁人认取不凋心。燕居不日拟灵台，惟有依庸尚未恢。千古同心应不少，但能继往自开来。
新复燕居庙成敬和忠宪先师废院诗·其一
作者：秦镛
朝代：清
体裁：七言绝句

龟山嫡派紫阳翁，脉演梁溪日再中。三十年来兴废事，道南祠畔转春风。
新复燕居庙成敬和忠宪先师废院诗·其三
作者：秦镛
朝代：清
体裁：七言绝句

燕居不日拟灵台，惟有依庸尚未恢。千古同心应不少，但能继往自开来。
新复燕居庙成敬和忠宪先师废院诗·其二
作者：秦镛
朝代：清
体裁：七言绝句

昔年朝士毁东林，世道凌夷遂陆沉。一亩故宫今尚在，谁人认取不凋心。
秋怀用昌黎韵
作者：秦际唐
朝代：清

空廊飞流萤，冷抱枯枝乾。残焰作深碧，色若青琅玕。谓是腐草变，安能比月团。熠耀亦转瞬，偷息以为安。百年一朝暮，清泪流淋浪。天地如逆旅，游景驶若丸。劳劳车马客，何不回征鞍。馥馥秋坂兰，颜色难久好。疏疏篱豆花，争妍苦不早。孤根互相倚，誓以终始保。严霜户外催，畏威两俱槁。生质本柔脆，零落勿复道。
秋怀用昌黎韵·其一
作者：秦际唐
朝代：清

空廊飞流萤，冷抱枯枝乾。残焰作深碧，色若青琅玕。谓是腐草变，安能比月团。熠耀亦转瞬，偷息以为安。百年一朝暮，清泪流淋浪。天地如逆旅，游景驶若丸。劳劳车马客，何不回征鞍。
秋怀用昌黎韵·其二
作者：秦际唐
朝代：清

馥馥秋坂兰，颜色难久好。疏疏篱豆花，争妍苦不早。孤根互相倚，誓以终始保。严霜户外催，畏威两俱槁。生质本柔脆，零落勿复道。
钵山杂诗
作者：秦际唐
朝代：清

少年思致身，浮名苦缚束。垂老入名山，山灵笑我俗。及兹补桑榆，余景未云促。两山相向中，著我数椽屋。门庭如水清，四围长新绿。户后垂疏桐，庭前植修竹。短篱缭其间，野花扇余馥。一笑脱尘鞅，斯人在空谷。方潭广数亩，垂柳荫其旁。杂以千株桃，镜里窥明妆。曲曲支危桥，孤亭遥相望。山半留丛祠，一角藏红墙。风来摇钟声，坐久闻花香。白鸥亦忘机，沙渚相翱翔。
钵山杂诗·其一
作者：秦际唐
朝代：清

少年思致身，浮名苦缚束。垂老入名山，山灵笑我俗。及兹补桑榆，余景未云促。两山相向中，著我数椽屋。门庭如水清，四围长新绿。户后垂疏桐，庭前植修竹。短篱缭其间，野花扇余馥。一笑脱尘鞅，斯人在空谷。
钵山杂诗·其二
作者：秦际唐
朝代：清

方潭广数亩，垂柳荫其旁。杂以千株桃，镜里窥明妆。曲曲支危桥，孤亭遥相望。山半留丛祠，一角藏红墙。风来摇钟声，坐久闻花香。白鸥亦忘机，沙渚相翱翔。
挽吴可读联
作者：秦霖熙
朝代：清
体裁：联

大计但能回，一死臣身何爱惜；先生今不朽，孤忠天语重咨嗟。
洞仙歌·倚吴蘋香女士调并用原韵
作者：秦霞
朝代：清

冰檐一角，正蜡残时候。帖帖春魂向人逗。尽沉吟，小月寒抱双肩，浑筛遍，水墨画绫衫袖。冬缸青入梦，起拂苔笺，揽取蟾光不盈手。悄影似窥人，女字横枝，讶今岁、与伊同瘦。待小轴犀帘唤寒簧，对雪北疏花，冷香先受。
登越王台
作者：秦鸣雷
朝代：清

何处夕阳多，荒台吊尉佗。海天檐外涌，秦汉槛前过。暮景催寒角，悲风送棹歌。空余一抔土，寂寞卧山阿。
石床
作者：秦鸣雷
朝代：清

乔柯百尺凌高秋，下有石榻䔆古丘。名公携家赖远游，题名勒石岩阿留。当时在侧凡几人，亲见落笔腾蛟虬。新泉汲回满银盎，儿童惊喜光盈眸。急呼罐鼎爇松子，一瓯花乳清香浮。水窗团坐共矜赏，奚啻拔宅登瀛洲。昔贤往矣等鸿爪，后世宝此如共球。游人确立不敢坐，或恐麟甲蟠岩幽。惟有群仙醉中时，过此卧听万壑松风飕。愧我未能别篆籀，空抚陈迹怀前修。
泰伯墓联
作者：秦鹤
朝代：清
体裁：联

勾吴分土惟三，端委垂型，梅里肇基名最古；迁史世家第一，云仍衍绪，华陂崇祀惠无疆。
题罨画溪茶舍
作者：秦鼎云
朝代：清
体裁：五言律诗

溪水明于镜，村村扫落花。偶经山下路，因问雨前茶。古舍依荒径，新泉煮嫩芽。一瓯初睡足，相与话桑麻。
题道院壁次韵
作者：秦鼎云
朝代：清
体裁：五言律诗

老树柴门下，萧然度此生。荔墙双蝶过，茅舍一鸠鸣。扶梦绳床软，安心木榻平。山花自开落，风月久忘情。
早春杂兴三首·其一
作者：秦鼎元
朝代：清
体裁：七言绝句

红梅的的似珊瑚，花下谁携酒一壶。细草画桥桥畔路，东风吹皱绿氍毹。
早春杂兴三首·其三
作者：秦鼎元
朝代：清
体裁：七言绝句

惠山泉好似醍醐，列盎争夸调水符。愿与诸公分一勺，清心如水浸冰壶。
早春杂兴三首·其二
作者：秦鼎元
朝代：清
体裁：七言绝句

春申曲槛草萧萧，涧户轻冰渐欲消。珠履何存歌舞歇，垂杨犹斗美人腰。
观文殊口道场歌
作者：程世绥
朝代：清

我昔寻花如寻山，不惜百里相跻攀。我今爱山如爱酒，岂辞竟日杯在手。春深联辔听莺鸣，上登培塿下泽薮。欣闻雪岭有珠宫，文殊涅槃栖此中。只今番僧阐象教，广张罪福诱愚蒙。撞钟吹螺供奉具，贝叶喽啰朝复暮。观者云集施金钱，老少牛驴塞行路。就中首座属阿谁，竞说沙弥是导师。三生公案吾不晓，前尘幻影姑阙疑。独爱神清肤玉雪，光音原与常儿别。不学阳翟货居奇，安知造就非上列。是日恶伎进西凉，牛鬼蛇神闹佛场。夜叉双鬓浑弥戾，修罗两掌尤披猖。我为皱眉深惋惜，如此道场真戏剧。刹那倒竖久凌夷，掠影希光纷狼籍。归途瞪目再寻山，山笑人忙我自闲。静中省识西来意，灵鹫端的满人间。于今重扫尺宅去，好与白云常往还。
去住
作者：程世绳
朝代：清

去住皆无策，诗书强自亲。埋愁偏少地，希世不如人。旅鬓霜凝镜，山城雨送春。茫茫天宇内，直道在斯民。
和顾玉洲九日登高原韵
作者：程世绳
朝代：清

潇湘古是悲秋地，旅兴懵腾强自加。千里乡心随白雁，三年客梦厌黄花。茝兰香草归词赋，荆楚雄风换物华。更欲从君重揽胜，却惭玉树倚蒹葭。
渡彭蠡
作者：程世绳
朝代：清

湖水东西接，昌江与赣江。眼中无寸岸，天际只轻艭。浩渺终何极，尘氛到此降。康山不可见，长啸倚孤窗。
零陵舟中
作者：程世绳
朝代：清

九疑山接零陵近，深峒人家顶版猺。无日炎蒸长似夏，有时岚瘴望如潮。溪沿旧号愚犹昔，竹染残痕泪未销。怪得白蘋洲畔客，几番回首自无聊。
同董文友孙介夫吴西崖宿焦山
作者：程世英
朝代：清
体裁：五言律诗

去岸才三里，离尘似万重。恰当秋夜月，共上最高峰。路折层层石，星垂面面松。探奇应不寐，天海发晨钟。
雨
作者：程世英
朝代：清
体裁：五言律诗

炎蒸无可避，赤日闭还开。忽走千峰雨，平临万壑雷。云光齐混沌，风力莽喧豗。咫尺波涛起，鱼龙信快哉。
七月既望，偕春石、笛楼、仲雅三茂才登黄鹤楼，酒罢述怀六首·其一
作者：程之桢
朝代：清
体裁：五言律诗

大江流不去，终古此高楼。浪打晴川阁，风号鄂渚秋。关山千里共，天地一尊浮。试听梅花曲，飞鸿唳远洲。
七月既望，偕春石、笛楼、仲雅三茂才登黄鹤楼，酒罢述怀六首·其三
作者：程之桢
朝代：清
体裁：五言律诗

萧萧木叶下，莽莽夕阳屯。天旷秋鸣鹤，山寒夜叫猿。乾坤控巴蜀，波浪溯荆门。万里浩无际，凭阑一举樽。
七月既望，偕春石、笛楼、仲雅三茂才登黄鹤楼，酒罢述怀六首·其二
作者：程之桢
朝代：清
体裁：五言律诗

宿雨江城霁，登临兴有馀。橹声金口驿，潮信武昌鱼。玉轸酬知己，黄粱悟子虚。白云看不尽，千载渺愁予。
七月既望，偕春石、笛楼、仲雅三茂才登黄鹤楼，酒罢述怀六首·其五
作者：程之桢
朝代：清
体裁：五言律诗

长啸天风壮，栏干北斗横。汉江一片月，飞渡岳阳城。老子胡床梦，仙人铁笛声。何当重九日，携手话平生。
七月既望，偕春石、笛楼、仲雅三茂才登黄鹤楼，酒罢述怀六首·其六
作者：程之桢
朝代：清
体裁：五言律诗

安期不我遇，枣实老仙乡。且尽一杯酒，高风千古狂。问天搔短发，拂袖落新霜。贤宰筹饥溺，苍生寿可望。
七月既望，偕春石、笛楼、仲雅三茂才登黄鹤楼，酒罢述怀六首·其四
作者：程之桢
朝代：清
体裁：五言律诗

峭峰层榭外，秋色古亭中。山鬼时吹火，江豚忽拜风。舳舻消战气，兰茝吊孤忠。怅望天涯客，怀人此夜同。
乱后还鄂寻黄鹤楼故址·其一
作者：程之桢
朝代：清
体裁：七言律诗

倚棹重寻鄂渚津，夕阳高处几堆尘。傍城鬼哭声皆楚，卖酒人家旧姓辛。故老惊心看鬓雪，战场积血乱秋茵。江南多少楼台好，朱雀乌衣迹总陈。
乱后还鄂寻黄鹤楼故址·其三
作者：程之桢
朝代：清
体裁：七言律诗

东征将帅肃龙旂，日月江头试铁衣。兵气尚横威顺塔，战帆仍下禹功矶。榛荒金爵残碑少，胔啄城乌落叶稀。记得倚阑话仙枣，西门杨柳绿成围。
乱后还鄂寻黄鹤楼故址·其二
作者：程之桢
朝代：清
体裁：七言律诗

画槛雕棂俯大川，峨峨百尺控蛮烟。秦灰拉杂悲三户，铜狄摩挲阅几年？始信古今多浩劫，谁言天下有神仙？苍茫玉笛知何处？欲听梅花已惘然。
乱后还鄂寻黄鹤楼故址·其四
作者：程之桢
朝代：清
体裁：七言律诗

饮酒昔年楼上客，黄垆今日半蒿莱。祢衡作赋年方盛，季札还乡意转哀。月好不随人散去，江空恐误鹤归来。登高欲叩苍天问，再起乾坤作栋材。
于清端公祠
作者：程之桢
朝代：清
体裁：联

不费公家一钱，治盗如神，用兵更如神，扼荆岳控江淮，直教气詟绿林，百世下能寒奸胆；当得清官两字，作宰犹是，仗节亦犹是，左簿书右姜豉，想见操同白水，廿年前早具初心。
喜门人萧连删易梅生同日至黄州
作者：程之桢
朝代：清

十载幽怀托素弦，江云如梦水如烟。荆台风雨传经夜，汉渚干戈问字年。冷宦惟添新白发，高吟还恋旧青毡。短檠破砚分明在，话到离群各黯然。
月夜偕黄春石、李仲雅、汪笛楼小憩留云阁
作者：程之桢
朝代：清
体裁：五言律诗

槛外碧云落，高秋河汉横。天风吹玉笛，随梦过江城。潮涌灯无色，帆飞月有声。言招古时鹤，矫首问长庚。
登楚观楼
作者：程之桢
朝代：清
体裁：古风

巨灵切石如枣梨，穹窿划断成长蹊。高观其东黄鹄西，一楼插云云光低。上有螺旋蚁磨青天梯，下有摩肩击毂往来不绝轰轮蹄。天遣石城扼腹背，山河蜿蜒蟠虹霓。万家烟火在指掌，半空沙鸟悬榱题。大江东折束如带，落日倒射红玻瓈。楼之故址始有唐，高阁建自牛奇章。越明弘治岁己未，方伯请命从藩王。岿然特起势壮丽，煌煌一记书东阳。钟鼓镗鞳闻四野，幅员广袤安蛮疆。汉京备盗此遗制，岂徒选胜供徜徉？明代迄今历年所，斯楼横亘天中央。康熙重建阅乾隆，谁嗣葺者秋帆公。公昔秉钺制荆楚，召伯之棠将毋同。楼中风月长不死，古人往矣悲填胸。青枫叶落楚江冷，黄巾铜马声汹汹。鲸鲵若山走淮海，边疆鼓哑无李崇。安得《渔阳三挝》起楼上，辊雷殷殷风隆隆，一豁人境万古千秋聋？
薄暮踏月登高观山
作者：程之桢
朝代：清
体裁：古风

薄暮陟层巘，烟中树阴直。群鸦归茂丛，林灯出虚壁。初见白玉盘，绚此丹桂色。素彩流长天，清光照四极。瘴疠一以消，魍魉何由匿？骑鹤仙之人，广寒永今夕。裛裛仙风来，金粟落横笛。
赵州
作者：程之桢
朝代：清

浊酒浇黄土，悲歌问昔年。戍荒人荷梃，沙阔马耕田。奇士谁廉蔺，雄关莽晋燕。书生如献策，行矣著先鞭。
重九日登黄鹤楼感赋
作者：程之桢
朝代：清
体裁：七言律诗

猎猎惊风拂敝袍，登楼试俯汉江涛。寒催彭蠡千帆迥，秋老衡阳一雁高。城郭荒凉悲过客，朋侪零落怕题糕。伤心买得黄花酿，酹尔诗豪并酒豪。
云外峰
作者：程之鵔
朝代：清

飘渺离奇峙碧空，浑疑云外复云中。杜鹃开向春光后，烧遍峰头万树红。
庚申七日
作者：程之鵔
朝代：清

今夕何夕是巧夕，爱说人间七月七。瓜果筵陈事绮罗，飘香婍妮妆楼侧。对月临风针线多，五色缕穿九孔隙。天家会合正团圞，那许人间余巧乞。我愧无书腹曝庭，空负亭午当空日。千里乡心又隔年，女牛亦笑人离别。银河昨夜经雨余，鹊路尘清更如涤。还访君平卖卜人，灵槎重觅支机石。
抵金陵
作者：程之鵔
朝代：清

晓风策策柳毵毵，帆影遥天破蔚蓝。一片伤心金粉地，落花时节到江南。
晓过平望
作者：程之鵔
朝代：清

半夜帆开遇好风，平明平望一湖通。人家水气涵虚白，野树霜华染浅红。舵尾鱼虾吴市早，船头歌唱越吟工。前途烟雨楼边过，身入空蒙罨画中。
泛东氿游张公洞
作者：程之鵔
朝代：清

破曙凌苍烟，片帆东氿指。蒲苇散凫鹥，蓼蘋跳倏鲤。五云擅荆南，罨画茶烟起。行行日卓午，循麓蜀山抵。瓮牖丁山来，车载捣泥紫。湖汊取次到，舍舟岩壑里。孤杖众同行，披莽临山趾。先从后洞窥，小口磬同拟。延步几逡巡，冷风洞中起。鲫背闻滑油，窄不易容跬。前洞旋复登，敞深一门启。琪林树蔽亏，层叠石磈礌。雾气洞底横，一白浑疑水。瞪睇下层崖，玉柱排银齿。跫然石燕飞，扑漉翻不已。石床辨模糊，石灶火熄矣。石髓滴琤琤，天然乳结蕊。须臾迫日暮，亟欲回仙履。尚有后客来，相待同徙倚。从来神仙窟，往往足至理。豹变难窥全，管见讵测蠡。留取待芳春，恣游穷复始。
芦花被
作者：程之鵔
朝代：清

不并青绫一样看，只从江上借秋寒。覆时应共鸥群梦，卷处浑疑云影残。中夜月侵如有失，半醒霜凛觉无完。可知雪满江南路，借与袁安卧更安。
黄山
作者：程之鵔
朝代：清

黄山三十六芙蓉，浴罢汤泉曳短筇。仙乐疑闻缑岭鹤，钵盂欲豢鼎湖龙。迷漫云气皆成海，穿穴峰头半是松。始信到来仍不信，天工理外若为容。
黄山登光明顶
作者：程之鵔
朝代：清

山心高望四无极，回合烟岚恣登陟。六六峰推一一奇，到此输灵咸效职。莲花如幕列侍臣，洞中待漏光常黑。老人天外进朱砂，多自轩辕台畔得。翔舞青鸾报喜音，歌为上寿丹书勒。西走狮子东飞龙，吼号夭矫凭封敕。惟有天都稍与齐，九百仞余通气息。他如罗列实附庸，北把云门对南直。我欲长呼绝顶间，摩挲颈项天风拭。惆怅真仙招不来，容成陈迹浮丘匿。昂藏磊落丈夫身，何用吞霞饮瀣力。掉头返照迫苍黄，巑岏倏变金翠色。朝天万笏晚朝开，此即中天一海国。
水西吟
作者：程书
朝代：清
体裁：七言绝句

水西一路草如茵，却羡林间雨后新。短笛数声牛背稳，清幽原址属闲人。
得山中书
作者：程于古
朝代：清
体裁：七言绝句

拨火围炉伴岁阑，又惊书信过江干。山中漫说云如絮，不护山人永夜寒。
东蒙秋日
作者：程云
朝代：清
体裁：五言律诗

九日易为风，凄其远望同。碧山分雪白，黄叶变霜红。客梦初闻雁，乡心久忆菘。祇今将改岁，何以谢东蒙。
客历阳成同年率庵忆初园中秋酌桂
作者：程云
朝代：清
体裁：七言律诗

叠石为山暮景寒，扶疏绕径此凭阑。百年月在尊前出，千里人来雨后看。手泽不忘桑梓敬，鼻观岂受木樨谩。拂衣早遂初年志，难种江皋续蕙兰。
往东村
作者：程云
朝代：清
体裁：五言律诗

不为省秋稼，何尝欲出门。斜阳留一岫，疏雨隔前村。枣尚垂荒陇，桃应落故园。及时争刈获，野老领儿孙。
徂徕
作者：程云
朝代：清
体裁：古风

不争岱岳尊，所隔犹尺咫。面面成一方，百有六十里。五汶夹之流，不然滔天起。孙石读书台，岝崿不容趾。至今竹溪存，千载思高轨。矧其对衡门，朝夕互青紫。或言采昌阳，可以延年祀。饮酒不暇仙，终焉聊复尔。
挽王禹符
作者：程云
朝代：清
体裁：五言律诗

谁为铭墓石，欲泣已无声。吾党论兄弟，斯人见性情。夕阳孤树直，寒月短碑横。垂白双亲在，九原恨未平。
朱不凡醉绿亭
作者：程云
朝代：清
体裁：古风

东隅亭子秋尚酷，茂林繁露湿朝旭。早起科头过板桥，凭阑澹寂恣遐瞩。老藤化石骨峥嵘，古螺吸水苔衣绿。携来几卷陶柳诗，僮子为我沽醽醁。
涉汶
作者：程云
朝代：清

九月徒杠少，褰衣及半途。岸容高自出，云影澹如无。白发心先冷，清秋兴愈孤。道傍驰马者，应不识潜夫。驱驴行不进，延伫立沙汀。两岸芦花白，一行雁影青。抵家惟数里，薄暮已多星。祇有田家乐，柴门早自扃。
涉汶·其一
作者：程云
朝代：清
体裁：五言律诗

九月徒杠少，褰衣及半途。岸容高自出，云影澹如无。白发心先冷，清秋兴愈孤。道傍驰马者，应不识潜夫。
涉汶·其二
作者：程云
朝代：清
体裁：五言律诗

驱驴行不进，延伫立沙汀。两岸芦花白，一行雁影青。抵家惟数里，薄暮已多星。祇有田家乐，柴门早自扃。
秋日赴饮田家
作者：程云
朝代：清
体裁：古风

曳履行徐徐，秋老一望白。到门槐柳合，入门踏牛迹。罗坐斗室中，瓜蔓上屋脊。田夫礼貌恭，欲言笑哑哑。今年幸薄收，所余一斛麦。贫家无酿法，苦酒如黄檗。稚子挈壶出，短几不盈尺。可以采园蔬，枣熟亦堪摘。是时山雨过，微风入篱隙。向夕石路滑，归家借袯襫。
送还雅
作者：程云
朝代：清
体裁：五言律诗

孤馆何淹滞，兼逢世难中。秋深终一别，日暮暂相同。客路沙边雁，人家岸上枫。甲兵犹未戢，消息可能通。
郭同年冰湖道过孝感
作者：程云
朝代：清
体裁：五言律诗

咄咄吾兄弟，除官似逐臣。孤帆临百粤，万里背西秦。薄海威无敌，穷荒僣未宾。安能久抑郁，去住总悲辛。
挽彭玉麟联
作者：程云俶
朝代：清
体裁：联

战舰创宏规，溯平江表岭南，神勇威名震中外；辁材膺特荐，忽感泰山梁木，心丧悲恸重师生。
退省庵联
作者：程云俶
朝代：清
体裁：联

南岳云兴，出为霖雨；大江波静，退领湖山。
秋燕
作者：程仕
朝代：清
体裁：五言律诗

语多人不解，秋至故高飞。华屋勿常恋，海天人早归。新雏正可引，旧侣未全稀。何事纷来往，营巢计已非。
过白云庵
作者：程仕
朝代：清
体裁：五言律诗

偶穿黄叶路，忽到白云前。下马入萧寺，倚松听暮蝉。锡飞茅殿上，泉响石苔边。久立僧何在，游人意惘然。
野望
作者：程仕
朝代：清
体裁：五言律诗

野望日将夕，荒凉风乱生。蜓烟迷古市，蛮月入秋城。变灭磷千点，凄凉角一声。小巫纷击鼓，昏夜祀山精。
真娘墓
作者：程元善
朝代：清
体裁：古风

雄心久被名场误，闲行又踏姑苏路。路过姑苏夜已沈，携灯来访真娘墓。真娘墓上柳青青，柳色青青系客情。曾向闺中牵别绪，曾从桥畔送行旌。行旌来往无穷已，年年岁岁吴阊里。为感当年翠袖人，却怜今日红颜子。浪子红颜最可怜，金鞍玉勒珊瑚鞭。夜夜调情鸳帐底，朝朝欢笑落花前。今年花落颜色改，明年春至花仍在。浪子颜衰不再红，驹电流光肯相待。君不见，真娘当日全盛时，珠围翠绕黄金卮。公子催妆香阁静，王孙系马绿杨低。盛衰兴废须臾变，萋萋芳草埋春怨。玉魄冰魂唤不回，燕啭莺歌听不见。荒冢累累卧虎丘，白云明月两悠悠。白云不管离人恨，明月偏增过客愁。风尘愧我曾潦倒，天涯索尽知音少。痛煞风流绝代人，听残啁唧孤飞鸟。信步归来玉漏长，扁舟一叶系横塘。浊醪此夕须沈醉，明日孤帆挂楚江。
榕城晚霁
作者：程元章
朝代：清

海日朝逢霁，江云远度城。垂藤含雨重，斜燕逐风轻。飞阁凌云影，清泉落沼声。容怀随地好，把酒听啼莺。
游韬光寺
作者：程元章
朝代：清

层峦烟火外，别自有乾坤。山静鸟迎客，云深僧闭门。登峰低碧落，开眼见中原。待月添幽兴，题诗记爪痕。
早春送殷芷溪返吴门
作者：程兆熊
朝代：清

柳色初黄花未飞，春光正好又言归。客囊羞涩惟诗卷，故里荒凉剩竹扉。庑下赁舂身欲老，江边把钓事全非。可知去住皆无著，莫怪临歧泪共挥。
柳青桥访潘江如先生故居
作者：程兆熊
朝代：清

高士沦亡久，书堂剩落晖。空怜芳草路，祇有白鸥飞。怅望春江晚，萧条过客稀。年年桥畔柳，犹自拂人衣。
苦雨
作者：程兆熊
朝代：清

隘巷春风少，蓬门细雨多。病增愁毋觉，酒尽愧朋过。短发输芳草，流光逐逝波。自惭生计拙，终岁任蹉跎。
火莲行
作者：程先贞
朝代：清
体裁：古风

陵州有节妇，阿桂身姓王。厥父名会礼，髫年训义方。出嫁韩承业，青衿白面郎。伉俪如胶漆，自比双鸳鸯。刺绣春宵暖，辟纑秋夜凉。井臼躬操作，颜色奉姑嫜。名满邻人口，贤哉窈窕娘。承业向弥留，手自抚灵床。好往不须怖，死者宝宁康。平生托寸心，贱妾敢遗忘。不久即追晤，与君相扶将。既暝一长恸，七日绝水浆。阿母劝之食，未忍负高堂。终不御盐醯，朝夕惟淡汤。开我东间阁，倒箧复倾筐。珍珠杂翡翠，罗列锦云裳。分遗诸妯娌，庶几永相望。依依守素旐，三餐荐旨香。却略再拜跪，齐眉进酒觞。皈心佛位下，喃喃达五更。或悯其愁苦，或笑其痴狂。夫人都不知，塞耳去洋洋。荏苒日复月，朽骨宜归藏。计期已迫促，夜起办严装。竹钗麻作屦，斩衰称体量。怀探尺素书，置在案中央。拟题曰守志，斐然成篇章。明镜压其上，双珠分两旁。出至室东隅，露地承天光。藉用旧芦席，趺坐委绖攘。挥手谢家人，不得作惊惶。屏气静俟之，须臾烈火张。自顶下及踵，红云映宝妆。体如玉玲珑，较比金铁刚。小院满氤氲，烟焰殊馥芳。衣服既净尽，芦席乃不伤。相界若莲花，又若触琳琅。观者千万众，稠叠成堵墙。太守从南来，五马立徬徨。亦有卫司马，牙纛竖旗枪。低头各叹息，匍匐救其丧。火莲席下土，争取疗灾殃。土到病即愈，此窟如池塘。乃翁韩绅氏，收骨入幽房。双柩遂齐发，合葬城东冈。神宗戊子岁，距今八十霜。间从好事者，邺架理缥缃。得其手书读，纚纚万言长。非偈亦非诗，叙次颇周详。大抵谓吾心，出入本何常。一获即须锁，不可使之飏。幸无儿女累，年已三十强。信为万行母，聊用挽颓纲。斯言类有道，敢不拜其昌。人生娶此妻，何必贵姬姜。高冢今犹在，连理树成行。魂兮风雨夜，仿佛归故乡。
还山
作者：程先贞
朝代：清
体裁：七言律诗

岂有移文向北山，孤飞倦鸟自知还。远惭弘景无仙骨，真觉维摩有病颜。隐士新衔聊可署，狂奴故态不须删。朝衫脱后身加健，别有高堂舞袖斑。
送舍弟典返东蒙别业
作者：程先贞
朝代：清
体裁：七言绝句

蹇驴秋尽度荒原，东下颛臾有旧村。流水斜通樵径远，寒山万木一柴门。
顾亭林从大同来暂过东昌
作者：程先贞
朝代：清

一夕三年别，疏镫话旧游。长征还带剑，远望欲登楼。月落青山夜，云回紫塞秋。故乡何处是，此地即并州。吾道看如此，天涯去住难。班荆留款坐，剪韭劝加餐。暮雨吟蛩切，秋风落雁寒。仲连台畔路，明日又漫漫。
顾亭林从大同来暂过东昌·其一
作者：程先贞
朝代：清
体裁：五言律诗

一夕三年别，疏镫话旧游。长征还带剑，远望欲登楼。月落青山夜，云回紫塞秋。故乡何处是，此地即并州。
顾亭林从大同来暂过东昌·其二
作者：程先贞
朝代：清
体裁：五言律诗

吾道看如此，天涯去住难。班荆留款坐，剪韭劝加餐。暮雨吟蛩切，秋风落雁寒。仲连台畔路，明日又漫漫。
上九龙滩三首·其一
作者：程化龙
朝代：清
体裁：五言律诗

闽地佳山水，安龙更出奇。江分鬼斧辟，路逼马蹄危。洞口桃源近，船头雪浪吹。神仙应驻此，尘世少人知。
上九龙滩三首·其三
作者：程化龙
朝代：清
体裁：五言律诗

晚泊小长湄，风光别一时。山高日落早，天小月来迟。乘兴催诗句，联船酌酒卮。滔滔声彻夜，动我故乡思。
上九龙滩三首·其二
作者：程化龙
朝代：清
体裁：五言律诗

惊魂方未定，忽又度香龙。水势来天上，舟行自石中。孤亭云出暗，绝壁鸟飞通。谁说蚕丛险，登临此不穷。
云山阁联
作者：程南溟
朝代：清
体裁：联

风情合作湖山主；歌吹宁虚花月辰。
挽张之洞联
作者：程叔琳
朝代：清
体裁：联

前不见古人，后不见来者；下则为河岳，上则为日星。
兴济废县为明皇后生处
作者：程可则
朝代：清
体裁：七言绝句

荒城古堞卫河滨，箬裹青盐艇作邻。碧瓦朱扉犹有庙，玉鱼金凤已无人。
吴渔山为余仿营丘早雪图
作者：程可则
朝代：清
体裁：古风

渔山山人不出山，朅来燕市仍键关。含毫泼墨自怡悦，为我披豁开心颜。鹅溪一幅营丘似，积素凝寒半江水。残条拂地冻欲僵，有客孤舟去如驶。芦叶萧萧风乱飞，千山寒色兼斜晖。此翁掉头颇解事，天地已闭人当归。不然访戴意亦适，岁寒兰芷应须惜。多谢山人冰雪心，挂帆好向罗浮宅。
度双牌峡
作者：程可则
朝代：清
体裁：七言律诗

虔州南上路巑岏，忽到双牌水气昏。帆向夕阳争鸟道，天留孤堑峙江门。沿洄百折滩声急，明灭千峰树影繁。谷口似闻鸡犬唤，人家疑是武陵源。
晓起与邝无傲作
作者：程可则
朝代：清
体裁：古风

长安四月雨，霢霂生微寒。晨兴出帘阁，稍觉衣裳单。郁郁庭中槐，浅绿浮林端。好鸟鸣相闻，仿佛栖岩峦。不见夏云热，宁知春色阑。赖有同心人，把臂延清欢。回首思故乡，众卉萋以繁。黄梅摘方熟，朱荔谁当餐。嘉序长不归，谁能假羽翰。
登虔州城楼
作者：程可则
朝代：清
体裁：七言律诗

郁孤台畔暮烟空，与客登临起大风。马耳群山归睥睨，虎头全郡览崆峒。江通闽楚三千里，地跨东南百二雄。十载楼船纷下濑，兵戈今喜罢虔中。
舟晚
作者：程可则
朝代：清
体裁：五言律诗

回舟转清澳，落日照前岑。水阔一帆远，云归众壑阴。虫声喧别浦，人语静空林。寂寞河干客，悠悠行路心。
花朝同林坦庵诸子集王蔗庵谁园饯谈蘧怀之京口次留别韵
作者：程可则
朝代：清
体裁：七言律诗

宿雨连云拥去舟，送君还典鹔鹴裘。酒香满座难成醉，柳色依人欲上楼。偏与花时萦远梦，岂知莲社得新愁。东风万里怜芳草，一路题诗到润州。
虔州
作者：程可则
朝代：清
体裁：七言律诗

章江回合女墙低，不见行人但鸟啼。往日聊城谁射矢，至今函谷未封泥。风吹败叶沈沙砾，日落前营动鼓鼙。欲向郁孤台上望，乱云含雨草萋萋。
赠卫醇谷
作者：程可则
朝代：清
体裁：七言律诗

弱冠登坛已策勋，门多揖客重将军。高秋赌射盘生马，静夜焚香捡篆文。一日君臣真异遇，五陵兄弟自同群。挥毫试拟《鄱阳帖》，四座争传白练裙。
送一灵上人归罗浮
作者：程可则
朝代：清
体裁：五言律诗

罗浮仙窟宅，四百玉芙蓉。吾子今归去，栖迟第几峰？云霞天半落，鸾鹤夜深逢。何日携筇返，同看万壑松。
送家立庵太常归皖山二首
作者：程可则
朝代：清

好爵洵可贵，不贪良独难。《道德》五千言，止足为真诠。汉时二疏志，千载称大贤。岂不念苍生，身遂名亦全。象齿何为焚，膏明将自煎。因君振遥策，怀古心悠然。昔登白玉堂，文彩何郁郁？胄子承风规，诸儒禀芳躅。出持绝域节，入奉斋宫箓。一身为千秋，此事亦已足。浩然思故乡，悬车返初服。浮山七十峰，依稀作汤沐。
送家立庵太常归皖山二首·其一
作者：程可则
朝代：清
体裁：古风

好爵洵可贵，不贪良独难。《道德》五千言，止足为真诠。汉时二疏志，千载称大贤。岂不念苍生，身遂名亦全。象齿何为焚，膏明将自煎。因君振遥策，怀古心悠然。
送家立庵太常归皖山二首·其二
作者：程可则
朝代：清
体裁：古风

昔登白玉堂，文彩何郁郁？胄子承风规，诸儒禀芳躅。出持绝域节，入奉斋宫箓。一身为千秋，此事亦已足。浩然思故乡，悬车返初服。浮山七十峰，依稀作汤沐。
送家立庵学士册封安南
作者：程可则
朝代：清
体裁：五言律诗

自昔南交地，蛮烟万里馀。地经和仲宅，人习素王书。秬鬯分藩旧，苴茅锡命初。须令知汉大，不必问金车。
送徐庾清钱柏园归越
作者：程可则
朝代：清
体裁：五言律诗

良会竟难永，岁寒人尽归。谁怜故乡子，独采南山薇。把酒不终夕，浩歌徒揽衣。无能挽舟楫，恻恻拜斜晖。
送愚山先生
作者：程可则
朝代：清
体裁：七言律诗

老大逢秋客思惊，不堪重送故人行。数旬与我青尊共，此夕为君白发生。马首渐寒嵩少路，鱼书相望宛陵城。当年朔雪经年别，此去还知岁几更。
送杨鄂州职方使安南
作者：程可则
朝代：清
体裁：古风

皇帝在位阅七载，九州四海歌太平。乌弋黄皮禀汉朔，旅獒越雉来周京。安南君长处炎徼，北面久已输忠诚。前年玺书予封爵，吾宗学士立阉曾南征。归来陈风对宣室，为言此地无兵争。鹦鹉鱼游浪泊水，庵罗果熟安阳城。今年羽书忽驰至，族类不合仇相倾。蛮王更制略下邑，都尉倔强投昆明。凭陵三郡势莫敌，女无缲茧男无耕。触蛮之斗岂足计，只怜蹂躏忧苍生。相如谕蜀有往事，诏旨特简才臣行。职方亭亭起三楚，须眉如戟双曈晶。昔年执法昆弥道，近襄九伐尤峥嵘。大臣推毂立召见，至尊御殿亲书名。天语殷勤劳《四牡》，一时饯送来公卿。双旌翘翘出北阙，八座赫赫过南荆。乘秋直入交州郡，雕题负弩遥相迎。凭君片言谕大义，调和二氏无佳兵。功成上书报天子，不用京观封长鲸。伏波铜柱邈千岁，壮哉尔与同英声。呜呼男儿万里远游志亦足，不尔蜗庐局蹜虚吾生！
送纪载之备兵肃州
作者：程可则
朝代：清
体裁：五言律诗

万古焉支路，迢迢欲上天。送君持汉节，吹角去防边。问俗清西海，题诗赉酒泉。羌戎群下拜，不敢向居延。
送邵横庵之秦中
作者：程可则
朝代：清

五月火云烧幽州，大风驱之云不流。昨夜雨来不盈掌，山鬼叫啸农为愁。远闻秦中黑霜下，化作？？飞满野。秦人瘠畏越人视，君今西去胡为者？道是终南山色佳，四时众壑鸣风雷。莲花百丈青到眼，骑龙直上升仙台。君家昔人东陵老，种瓜却解尘缨早。我欲随君问故侯，何由共踏青门道。
送邵横庵之秦中
作者：程可则
朝代：清
体裁：古风

五月火云烧幽州，大风驱之云不流。昨夜雨来不盈掌，山鬼叫啸农为愁。远闻秦中黑霜下，化作��飞满野。秦人瘠畏越人视，君今西去胡为者？道是终南山色佳，四时众壑鸣风雷。莲花百丈青到眼，骑龙直上升仙台。君家昔人东陵老，种瓜却解尘缨早。我欲随君问故侯，何由共踏青门道。
送邵横庵之秦中
作者：程可则
朝代：清
体裁：古风

五月火云烧幽州，大风驱之云不流。昨夜雨来不盈掌，山鬼叫啸农为愁。远闻秦中黑霜下，化作𧌳𧒭飞满野。秦人瘠畏越人视，君今西去胡为者？道是终南山色佳，四时众壑鸣风雷。莲花百丈青到眼，骑龙直上升仙台。君家昔人东陵老，种瓜却解尘缨早。我欲随君问故侯，何由共踏青门道。
送魏子存司理成都
作者：程可则
朝代：清
体裁：七言律诗

谁说蚕丛不易行，春风三月马蹄轻。铜梁旧枕秦山险，玉垒新连楚塞平。芳草绿齐过汉水，杜鹃红尽到锦城。知君箧底多词赋，《谕蜀文》应似长卿。
题赵承旨击鞠图
作者：程可则
朝代：清
体裁：古风

至元一幅鹅溪绢，四尺不满三尺余。翰林承旨颇好事，绘取击鞠为斯图。不知王者是何代，紫棱白面苍虬须。手提青丝绿玉策，据鞍顾盼神睢于。左右布列数猛士，衔竿挟杖纷骑驴。一球委地不得掇，四面击者群争趋。驴蹄骄蹴势欲动，蹀躞腾遝精神殊。我闻轩辕习武士，沙虫猿鹤皆前躯。一击能令力牧怒，蚩尤涿鹿功煌如。吁嗟王孙际龙战，绘此毋乃含欷歔。方今海宇尽混一，虎皮盖藏金仆姑。《云门》既奏泰阶平，纵有筑鞠非兵符。此图不用示天下，只合简册供清娱，衔竿挟策胡为乎。
任丘题壁
作者：程同文
朝代：清

隐隐雷声大道车，飘飘蜀锦远山霞。荒村桥畔客沽酒，高柳路旁人卖花。来往无端同过鸟，公私何处问池蛙。谁言白发能公道，只有愁人鬓早华。
兵部职方司联
作者：程同文
朝代：清
体裁：联

有备师干，驾驭当资军纪肃；不苛公过，权衡常惜将才难。
卿云万熊奇峰歌
作者：程同文
朝代：清

碧天四幕群山俯，猎猎阴风苍藓古。一片边城万里沙，朵云吹落神霄府。神霄帝君昔持世，四海升平日无事。功业高垂党籍碑，余事林泉写清閟。寿山艮岳真蓬壶，成纲花石东南输。一丛翠竹穿牛领，三本黄杨急羽符。诸峰括尽九州秀，不但品评皱透瘦。官家天纵精六法，化出烟峦与云岫。就中独立谁第一，神应昭功世无右。此石当年亦其亚，诏求早被黄封帕。万夫缒取吴越创，千里挽供淮汴跨。萼绿华堂小洞天，位置深深花木罅。临风缥缈仙袂飞，堕地絪缦妙鬘卸。卿云万熊之奇峰，矜宠佳名帝所借。左元仙伯玉真妃，拂拭云根定清暇。可怜费尽移山手，夜半俄为大力负。作炮难施墨守功，挥鞭已劫秦灰走。是谁尤物珍区区，北来辇致包氍毹。成周石鼓殷玉钺，等是当时胜国俘。悠悠辽水日东注，指点金源北京路，摩挲遗物识宣和，斜阳下马行人驻。坚牢阅世幻云烟，小劫匆匆六百年。回头五国城南道，石不能言亦黯然。
桐庐道中杂诗
作者：程同文
朝代：清

春风吹客又天涯，帆转青山一叶斜。日暮愁生江水急，荒亭细雨湿梅花。江边艇子小于棱，雪洒乌蓬白渐多。水浅更无鱼可网，老渔昼卧抱寒蓑。
桐庐道中杂诗·其一
作者：程同文
朝代：清

春风吹客又天涯，帆转青山一叶斜。日暮愁生江水急，荒亭细雨湿梅花。
桐庐道中杂诗·其二
作者：程同文
朝代：清

江边艇子小于棱，雪洒乌蓬白渐多。水浅更无鱼可网，老渔昼卧抱寒蓑。
淮阴遇吴梅查
作者：程名世
朝代：清
体裁：五言律诗

客路逢知己，匆匆僧舍间。寸心言未尽，流水去难闲。怅我此时别，问君何日还。归程如可待，共访钵池山。
书室联
作者：程含章
朝代：清
体裁：联

好鸟枝头亦朋友；落花水面皆文章。
吊端坑
作者：程含章
朝代：清

千夫挽水水千尺，百夫篝火火青碧。蛇行猿引争幽宫，日向端溪凿砚石。端溪石砚美如何，地肺天精山水腋。宝墨融融津液生，银毫湛湛心手适。坐令歙石与澄泥，奴隶一朝尽减色。自从唐宋元明来，鬼斧神工响未寂。山腹如悬破釜空，百孔千疮罔护惜。临流我为端山歌，山灵有知定陨泣。直木先伐古所悲，甘泉先竭事历历。珠池宝井怨谁招，金矿银坑总自贼。古来几人如孝肃，肯使精华留余力。君今有翼飞天涯，天涯难绝匠人迹。请君变作青石峰，寿与长江共无极。
官署厅事联
作者：程含章
朝代：清
体裁：联

读书志在圣贤；为官心存君国。
浈江石山歌
作者：程含章
朝代：清

浈江石山不可模，如花如火如浮图。群龙矫首薄霄汉，澄潭挺出新芙蕖。玉笋经雨出林谷，旁无枝叶柯节疏。毋乃南华老人恣狡狯，号召百怪来山砠。惜哉不令李杜见，刻划形状无模糊。昌黎南来不过此，子瞻垂老无全书。坐令冷落岭峤外，纷纷名字随俗呼。我欲题诗洗荒陋，笔力不逮韩与苏。譬之击筑歌呜呜，谁欤听者能无狙。
送边秀才入成都
作者：程嗣立
朝代：清

卧龙丞相锦江水，跃马公孙白帝城。往事云烟多变灭，羡君意气自纵横。向西形势参天出，稽古名流爱蜀行。如此丹崖青嶂里，不妨终日有猿声。
浣溪沙·乾菊
作者：程嘉杰
朝代：清

露叶霜枝耐久寒。好花一一抱香乾，夕阳影里几回看。梦断懒依钗上燕，色衰羞对镜中鸾，防他着雨又辛酸。
挽张之洞联
作者：程国璠
朝代：清
体裁：联

公是一代功臣，戊申定计，庚子扶危，朝野赖乂安，引天下为己任；我乃再传弟子，精舍授经，纶扉侍直，宫墙窥美富，微斯人谁与归。
挽张之洞联
作者：程国璠
朝代：清
体裁：联

经济似陶侃诸葛，学术似董子荀卿，风度景曲江，鄂渚之间有遗像；守旧在崇尚程朱，维新在袭因周管，文襄邀特谥，湘阴而后见斯人。
挽张百熙联
作者：程国藩
朝代：清
体裁：联

数湘中耆旧，惟公以清名，遗疏建言，为五千年帝域指陈大计；尽天下英才，皆归其教育，醵金范像，看四百兆人民崇拜长生。
玉钩斜行
作者：程增
朝代：清
体裁：古风

荒烟迷断城西路，野水寒烟芦叶渚。空台何处问琼花，废阁今朝长禾黍。离离衰草冢累累，云是宫人曾葬处。可怜白玉红梨花，埋入青丘与黄土。月明夜半返香魂，清歌妙舞谁为主。相思化作杨柳烟，泪痕洒作桃花雨。当时院里飞流萤，今日冢土徒星星。为问欢娱时有几，抚弦一曲歌谁听。隋家故地飞霜早，西风叶落无人扫。虞姬犹作美人花，玉钩痛煞王孙草。美人美人安在哉，杜鹃春树犹悲哀。至今肠断隋堤梦，魂去千秋唤不回。
集唐句挽吴君用威
作者：程士诰
朝代：清

生不成名身已老，此时愁望情多少。零落残魂重黯然，几年翔集来华表。昨夜春风晓色寒，病来慵引架书看。更无人处帘垂地，百计求安未得安。孤城返照红将敛，潸然四顾难消遣。为君惆怅又黄昏，未将梅蕊惊新眼。怀抱如何得好开，眼前人事只堪哀。云飞雨散知何处，岂逐春风一一回。鵩鸟赋来人已没，闲花散乱填书帙。碧窗斜月蔼微晖，湘泪浅深滋竹色。节概犹誇似古人，每回回首好长颦。颜回徒恨少成古，辜负秾华过一身。离别不堪无限意，琴樽风月闲生计。叶声身影独窗前，泪随红烛无由制。
江陵
作者：程大中
朝代：清

高空漠漠转晴沙，千里江陵落照斜。梁苑月明南去雁，渚宫秋冷暮归鸦。词人意气轻刘表，野客风流老孟嘉。几许关心成往事，旅亭惆怅对黄花。
过应山留别杨映人
作者：程大中
朝代：清

十载一相见，匆匆此夜心。月如前度好，情觉老来深。旧识无多在，新诗喜共吟。明朝溪路远，不厌酒频斟。
送别张白莼
作者：程大中
朝代：清

岁晏风沙急，寒江起暮愁。思亲双泪眼，送子一虚舟。计拙贫常在，时丰酒易谋。清尊聊共对，雪霁好登楼。
长湖舟中
作者：程大中
朝代：清

扁舟东下月清微，野水空濛独鹜飞。一片寒光摇不定，黄梅村路客初归。
汝阴客舍送人南还
作者：程奎
朝代：清
体裁：五言绝句

同是羁栖者，相看意更亲。如何芳草色，先送独归人。
自叹
作者：程孺人
朝代：清

我到云亭四十年，寄怀身世两茫然。难开笑口翁姑侧，莫解愁眉子妇前。目睹耳闻皆是闷，朝筹夕计不能眠。更思病母无从慰，空把幽忧告碧天。
挽张之洞联
作者：程宗伊
朝代：清
体裁：联

抗志东京三北海；鞠躬西蜀一南阳。
挽张之洞联
作者：程宜福
朝代：清
体裁：联

功在社稷、泽被生民，忠荩历三朝，四十载砥柱中流，如此完人有几；政法西欧、经传东汉，文章留万古，五千年斯文未丧，何堪梁木遽摧。
挽张之洞联
作者：程宜福
朝代：清
体裁：联

十三年追随杖履，诲我谆谆，每思道德文章，回首典型空想像；一万里远隔音容，中怀耿耿，讵料山颓木坏，伤心樾荫更谁依。
挽张之洞联
作者：程宜福
朝代：清
体裁：联

相业匡时，一身系天下安危，公诚无愧；九重震悼，嗣后肩国家艰钜，帝曰何人。
挽曾纪泽联
作者：程寿保
朝代：清
体裁：联

公孙挥能知四国之为，不失己、不失人，曾固邦交留懋绩；范尧夫无愧名臣之子，得其忠、得其略，克承先业裕诒谋。